text:
Amafaranga mu kigega ‘RNIT/Iterambere Fund’ yiyongereyeho 76%
Yanditswe na MUTUNGIREHE SAMUEL
Umuyobozi mukuru w’Ikigo k’Ibigega by’Imari mu Rwanda (RNIT) André Gashugi, atangaza ko abitabira kwizigamira binyuze mu kigega ‘RNIT/Iterambere Fund’ bamaze kwiyongera n’amafaranga bizigamira yiyongereyeho hafi 76% muri uyu mwaka.
Mu kiganiro n’Imvaho Nshya, Umuyobozi Mukuru wa RNIT, Gashugi yavuze ko amafaranga yo mu kigega ‘Iterambere Fund’ mu mwaka ushize wa 2017 harimo amafaranga y’imigabane y’abizigamiye hagamijwe ishoramari agera kuri miliyari imwe na miliyoni magana ane ubu akaba amaze kwiyongeraho hafi 76%.
Ati “Urebye amafaranga twari dufite mu kigega, twari dufite miliyari imwe n’ibihumbi magana ane na mirongo itandatu (1.460.000 000) ubu tukaba dufite miliyari ebyiri na miliyoni 570.”
Gashugi yasobanuye ko ibyo bituruka ku mubare w’abantu bizigamira na bo bagenda biyongera ugereranyije n’umwaka ushize wa 2017, kuko bamaze kwiyongeraho hafi 50%.
Ati “Muri uyu mwaka abizigamira biyongereyeho hafi 50%; umubare w’abantu wagiye wiyongera kuko tugenda dushishikariza abantu kwizigamira, barimo abakozi ku giti cyabo bagenda biyongera. Twari dufite hafi abantu 1700, ubu dufite hafi 2600.”
Mu kigega RNIT Iterambere Fund, agaciro k’umugabane nako kamaze kwiyongera. Ati “Agaciro k’umugabane umwe kavuye ku mafaranga 112 ubu ugeze ku 121.08 ku itariki ya 3 Ukwakira 2018. Umwaka ushize twashoboye kubona inyungu ya 9.77%; dukoze iteganyamibare, uyu mwaka biragaragara ko inyungu izaba iri hejuru ya 10% urebye uko ishoramari rigenda rikorwa.
Urebye iyo nyungu irenga 10%, ni uburyo bwiza umuntu waba wizigamiye amafaranga ye mu Kigega Iterambere Fund yaba abona inyungu mu ishoramari ikigega kigenda gikora, cyane cyane ko iryo shoramari riba rikorwa mu bicuruzwa byizewe byo ku isoko ry’imari n’imigabane ritanga inyungu ihoraho.”
Gashugi ahamya ko ishusho yo kuzamuka kw’agaciro k’umugabane itanga ikizere ko mu myaka mike iri imbere umugabane umwe uzaba uri hejuru ku buryo abizigamiye bazarushaho kubona inyungu nini n’akamaro ko kwizigamira mu buryo bw’ishoramari binyuze mu kigega Leta yashyiriyeho Abanyarwanda.
Ati “Turebye nk’uyu mwaka, uzajya kurangira umugabane umwe uri nko ku mafaranga 125. Mu gihe cy’umwaka umwe n’igice tumaze ubona ko hamaze kwiyongeraho nka 25% kandi ubona ko ari bwo ikigega cyari kigitangira. Uko tubona bigenda byiyongera, mu minsi mike cyane agaciro k’umugabane kazaba kageze ku 150”.
Umuyobozi Mukuru wa RNIT kandi yakomeje agira ati “Ibyo ni ibintu bigenda bigaragaza ko abantu bagenda biyongera, ari abantu ku giti cyabo ari n’ibigo biba bishaka aho byabitsa amafaranga yabyo mu buryo bwo kwizigamira cyangwa mu buryo bw’ishoramari, kugira ngo babone inyungu. Kandi turashimira abantu bakomeje kudusanga, tubizeza gukomeza gushora amafaranga yabo mu kigega RNIT Iterambere kugira ngo abyare inyungu nziza kurusha ahandi.”
Ubuyobozi bw’iki kigo gifite ikigega RNIT Iterambere Fund bugaragaza ko abantu bagishishikarizwa kwizigamira mu buryo bw’ishoramari kuko ari bwo buryo bwiza umuntu yakoresha mu kuzamura ubukungu bwe n’ubw’igihugu, bikaba kandi kwizigamira bitanga n’inyungu ku bwizigame umuntu aba yakoze.


c: text/html

text:
Ingo ibihumbi 445 zigiye guca ukubiri n’umwijima
Minisiteri y’ibikorwa remezo iratangaza ko bitarenze umwaka wa 2023 ingo zibarirwa mu bihumbi 445 zo mu gihugu hose, zizaba zimaze kubona amashanyarazi akomoka ku mirasire y’izuba.
Ayo mashanyarazi akaba azatangwa binyuze mu mushinga wa Leta y’u Rwanda ibinyujije muri banki itsura amajyambere (BRD), aho iyo banki izatanga amafaranga angana na miliyali 41, azagurizwa abaturage bifuza amashanyarazi y’imirasire y’izuba.
Kugira ngo abaturage babashe kugera kuri iyo nguzanyo, ayo mafaranga azanyuzwa mu Mirenge SACCO maze bayagurizwe bishyura inyungu y’amafaranga 7,5% frw.
Mu Murenge wa Mugano mu Karere ka Nyamagabe, ni ho habereye umuhango wo gutangiza gahunda yo gufasha abaturage kubona amashanyarazi y’izuba binyujijwe mu nguzanyo, mu Ntara y’Amajyepfo bikaba byakomereje no mu tundi turere.
Umunyamabanga wa Leta Ushinzwe Amashanyarazi n’Amazi, Germaine Kamayirese, yabwiye abaturage ko iyi gahunda yashyizweho kugira ngo boroherezwe kubona ubwishyu bw’aya mashanyarazi kandi ko inyungu yazo ari nto cyane.
Agira ati “Inyungu kuri izi nguzanyo yagabanijweho hafi inshuro eshatu kuko yari hejuru ya 20% none yashyizwe kuri 7.5% kugira ngo amashanyarazi abegere”
Nsabimana Janvier umwe mu baturage bavuga ko bagiye kwitabira kugurizwa ngo babone amashanyarazi, avuga ko mu Murenge wa bo nta mashanyarazi yahageraga bigatuma ibikorwa remezo bidindira,ndetse no kwigisha abana nijoro bikaba byari bikomeye.
Agira ati ati “Ubusanzwe twe tumenyereye gucana agatadowa, nta mashanyarazi twagiraga ariko ubwo iyo nguzanyo ije ku nyungu ntoya bigeye kudufasha no gukemura ikibazocy’abana basubiramo amasomo nimugoroba.”
Amafaranga atangwa muri izi nguzanyo akaba yarahawe za Sacco na Banki Itsura Amajyambere y’u Rwanda (BRD) ku nkunga ya Banki y’Isi mu rwego rwo gufasha imishinga igamije gukwirakwiza umuriro w’amashanyarazi ukomoka ku ngufu zisubira, cyane cyane iz’imirasire y’izuba.
Leta y’u Rwanda yiyemeje ko mu 2024 Abanyarwanda bose bazaba bafite amashanyarazi, aho ingufu zikomoka ku muyoboro mugari zizaba ari 52% naho ingufu zidakomoka kuri uwo muyoboro zikaba 48%. Kuri ubu, abagerwaho n’amashanyarazi muri rusange bari ku ijanisha risaga 46.5%.

robotstxt: allowed

filter: keep


text:
Ikigo cy’Urwunge rw’amashuri rwa Mbuye giherereye mu murenge wa Kibilizi mu kagari ka Mbuye, abanyeshuri 320 biga mu mwaka uwa mbere, uwa kabiri no mu wa kane w’amashuri abanza biga bicaye ku ntebe z’imbaho abandi bakiga bahagaze kubere kutagira aho bicara.
Ubwo Umuseke wasuraga ikigo cy’amashuri cya Mbuye twasanze abana bamwe biga bahagaze abandi bicara ku ntebe z’urubaho rumwe (bita karambarazi), imwe iba yicaweho n’abana barindwi.
Abanyeshuri biga mu myaka yo hasi, uwa mbere, uwa kabiri no mu wa gatatu babwiye Umuseke ko uretse kuba biga bicaye ku ntebe z’imbaho banabyigana kandi ngo n’amashuri bigiramo arava igihe imvura yaguye.
Umwe muri aba bana wiga mu mwaka wa kabiri avuga ko iyo bari kwandika bibavuna kuko bandikira ku bibero kandi bicaye begeranye cyane.
Undi wiga mu mwaka wa mbere avuga ko mu gihe imvura iguye bari kwiga bose bahaguruka bagahagarara mu nguni imwe itava, ubwo kwiga bigahagarara bakongera kwiga ari uko imvura ihise.
Twaganiriye n’Abalimu bigisha muri iki kigo batubwira ko mu mashuri yabo harimo ikibazo cy’ubucucike bw’abana benshi ku buryo kwandika bigora abana.
Mpinganzima Claudine umurezi mu mwaka wa mbere w’amashuri abanza ati “Kuri iyi gahunda nshya twatangiye kwigisha biragoye kuko bisaba ngo abana bakorere hamwe imyitozo myinshi kandi mu matsinda (groupe), ntabwo wafata itsinda ry’abana nka 20 ngo bakorere hamwe kandi no kwicara bigoye.”
Avuga ko nk’Abalimu bahura n’imbogamizi zikomeye cyane nk’abigisha mu mwaka wa mbere ngo kuko biba bisaba ko bafasha abana kwiga kwandika ariko kwandikira ku bibero bigatuma batabishobora.
Ati “Iyo hagize abasiba nibwo babasha kwicara neza naho ubundi ni ibibazo nk’abarimu turavunika cyane n’abana bakavunika.”
Ishuri ngo ryakiriye abana 134 biga mu byiciro kandi bose si ko bicara neza kuko hari abiga bahagaze kuko n’izo ntebe z’urubaho ni nke kandi n’abandi banyeshuri baracyabakira.
Ati “Twifuza ko intebe zaboneka abana bakajya biga bicaye neza.”
Niyizimigambi Theogene umuyobozi wa G.S Mbuye yabwiye Umuseke ko kuba bafite ikibazo kibagoye cyo kutagira aho bicaza abana byatangiye mu kwezi kwa munani aho ngo bari bafite intebe zishaje.
Yagize ati “Twari dufite intebe zishaje harimo izaguzwe mu 1985 ku buryo kuziteramo umusumari bidakunda zihita zisaduka, kubera ko iki kigo ari ik’itorero rya EPL, umwaka ushize baduhaye inkunga y’intebe 40 bikaba byaradufashije kuko abana bose bicara ku ntebe z’imbaho, abenshi bigaga bahagaze. Twumva ari ikibazo kigomba gukemurwa mu buryo bwihuse.”
Yakomeje avuga ko kuba abana bicara kuri iyo ntebe babyigana kubona intebe zikwiriye abana bose bihenze bakaba bazakomeza kugenda bazishaka ngo buke buke.
Umugenzuzi muri Ministeri y’Uburezi Kamana Laurent uri mu itsinda riri mu bukangurambaga bwo kuzamura ireme ry’uburezi mu Karere ka Nyanza yasezeranyije ubuyobozi bw’iki kigo ko bagiye kubakorera ubuvugizi aho bishoboka bagafashwa, abana bakiga batekanye.
Ati “Byatubabaje kuba abana biga bicaye ku ntebe z’imbaho abandi biga bahagaze ntabwo wakwigisha umwana wo mu mwaka wa mbere kunoza imyandikire ngo yandike yicaye ku ntebe nk’iyo mu kabari ngo azamenye kwandika, ibyo byose ni bimwe mu bigenda bidindiza ireme ry’uburezi.”
Ubu bukangurambaga bufite insanganyamatsiko igira iti “Imyigire myiza n’indangagaciro ni ishingiro y’uburezi bufite ireme”.
Josiane UWANYIRIGIRA
UMUSEKE.RW


text:
Kamonyi: Umunyeshuri bamusanze mu buriri yapfuye yaryamye ari muzima
Ku ishuri ryisumbuye rya ISETAR riri mu Karere ka Kamonyi bari mu kababaro nyuma y’uko umunyeshuri wahigaga bamusanze mu buriri yapfuye.
Uwo munyeshuri witwa Ntakirutimana Elias wigaga mu mwaka wa kane mu bijyanye n’ubwubatsi, bamusanze mu buriri bwe adahumeka mu gitondo cyo kuri uyu wa gatatu tariki ya 04 Ukwakira 2017.
Ababyeshuri bavuga ko uwo munyeshuri ukomoka i Ndora muri Gisagara, yaryamye mu ma saa munani z’ijoro ari muzima. Yaryamye muri ayo masa ngo amaze kureba filime.
Gusa ariko ntiharamenyekana imvano y’urupfu rwe kuko nta kibazo cy’uburwayi yagaragazaga.
Mu gitondo ngo uwamubonye bwa mbere ni animateri ubwo yari agiye kubyutsa abanyeshuri ngo bajye gukora isuku.
Umuyobozi w’icyo kigo, Nkikabahizi Calipaphore ahamya ko uwo munyeshuri nta kibazo cy’uburwayi bari bamuziho.
Agira ati “(Animateri) Yasanze umwana aryamye agira ngo ni ukuryamira kw’abana, aragenda arongera aragaruka, bamukozeho ngo bamukangure, basanga yapfuye. Nanjye kugira ngo nkubwire ngo umuntu yaryamye arapfa, nta bisobanuro nabona ku rupfu rutunguranye nk’uru.”
Akomeza agira ati “Tugiye kubikurikirana kugira ngo umwana avuge ko yareba filime kugera ayo masaha, cyaba ari ikibazo byo. Ariko sinzi ko ari yo (filime) yamwishe kuko na bo bari kumwe bareba iyo filime ubwo baba bapfiriye rimwe.”
Urupfu rw’uwo munyeshuri ruje nyuma y’ibibazo by’imyitwarire mibi irimo gusimbuka ikigo yari imaze iminsi ivugwa muri icyo kigo.
Umunyamabanga Nshingwabikorwa w’Umurenge wa Runda, Nyirandayisabye Christine avuga ko ubuyobozi bw’umurenge bwafashe gahunda yo gusura icyo kigo kenshi no kuganiriza abanyeshuri ngo barebe ko byacika.
Agira ati “Guhera mu cyumweru gishize twagiyeyo n’inzego z’umutekano tubaganiriza ku myitwarire y’abanyeshuri no ku bibazo by’isuku kuko twabonaga na yo ari nke. Ubwo nyine ubukangurambaga burakomeje.”
Umurambo w’uwo munyeshuri wajyanywe ku bitaro bya Kacyiru ngo ukorerwe isuzuma.
Ikigo cya ISETAR cyigamo abanyeshuri 268 harimo abakobwa 36.
Ibitekerezo ( 5 )
Abana bareba filimi bakageza saa munani zijoro? Mwafunze iryo shuri koko ndetse na ba nyiraryo.
Eh,mbega Inkuru Y’incamugongo! Ababyi Ba Nyakwigendera Nibihangane Kuko Urupfu Rwo Ruragendanywa.
BIHANGANE IYISI NINZIRA.
Imama imuhe iruhuko ridashira
Yooooo!, mbega ibyago ko bizinduka!. Ibyabaye kuri uyu munyeshuri birababaje cyane!. Gusa nyine ibyago bibaho kdi urupfu tugendana na rwo. Ababyeyi be ndetse na bagenzi be biganaga bakomeze kwihangana, bamusabire cyane!. Nifatanije na bo mu kumusabira iruhuko ridashira no guturiza mu biganza by’Imana!.


text:
Ibi byabaye kuri iki Cyumweru, itariki 15 Mata, ubwo nyir’ubwite watanze ubuhamya kuri imwe mu maradiyo akorera mu Rwanda, yari agiye muri gahunda ku Kimironko, umwe mu bagenzi bari bari kumwe m’umodoka akumva iyi gahunda yari afite akamwumvisha ko nawe ari yo agiyemo akamusaba ko bafatanya urugendo nyamara ashaka kumucuza utwo yari afite akoresheje imbaraga z’imyuka mibi.
Uyu mugore wambuwe hakoreshejwe imbaraga z’imyuka mibi, avuga ko yinjiye muri bus ijya ku Kimironko, ariko akiri muri bus umuntu bari bafitanye gahunda aramuhamagarakuri telefone bavugana uko babonana, mu gihe wa mugizi wa nabi yumvirizaga ibyo bavuganaga.
Bus rero ngo yageze ku Kimironko ku ishuri rikuru ryahoze rizwi nka KIE uyu mugore avamo, wa muntu wari muri bus nawe amusohoka inyuma.
Uyu yahise abwira uyu mugore ko yumvise ibyo yavugaga, amubwira ko iyo gahunda agiyemo nawe ayizi ari ho agiye, amusaba ko bafatanya urugendo undi nawe yumva nta kibazo barajyana.
Ngo ubwo bari bageze ku muhanda werekeza kuri controle technique, wa mugabo yaje gusaba uyu mugore ko amufasha icupa ryagenewe gutwaramo amazi cyangwa ikindi kintu cyo kunywa (gourdin) ariko ririmo amazi, ngo abone uko afunga imishumi y’inkweto.
Mu buhamya bwe, uyu mugore yavuze ko hari nka saa mbiri za mugitondo ubwo yakiraga iryo cupa, akaba yaherutse arifata akaza gukanguka yisanga I Gikondo ngo ahantu mu mukoki saa kumi n’imwe z’umugoroba, aho ngo yari afite isakoshi irimo amafaranga 62,000 frw agasanga ntayo afite, ariko umugizi wa nabi akaba yabashije kumusigira telephone yonyine.
Byabaye ngombwa ko kugirango ave i Gikondo ari umugiraneza wamusanze aho hantu hatanyuraga n’abantu benshi, akamuha amafaranga yo gutegesha ngo atahe.
Ese koko mu Rwanda haba hari abantu bafite imbaraga z’imyuka mibi zigeze kuri uru rwego? Birakwiye rero ko abantu bakwiye kujya birinda abantu batazi babigiraho inshuti cyangwa bagashaka kubinjiza muri gahunda zabo kuko n’ubusanzwe nab a bantu bazwi nk’abatubuzi nabo bakora mu buryo nk’ubu bwo kubanza kumvisha uwo bashaka gucucura ko hari aho babazi bakabumvisha ko bashobora kubafasha kubona amafaranga menshi mu gihe gito bikarangira bimyoza imoso.
Kanda kuri SUBSCRIBE ujye ubona ibiganiro n’indirimbo bishya


text:
Monthly Archives: June 2015
Bibiliya iratanga igisubizo kubuhanuzi bwa Bizimana Bosco!Mark 13:32
Bene data mwagize neza kohereza Audio ya Bizimana Bosco nayiteze amatwi ndayumva neza rwose. Ariko icyo mvuga ni iiki,ubuhanuzi bwose bupimirwa mu ijambo ibyo avuga byose harimo bice cyane bitari ukuri ugereranije n’ijambo ry’Imana.
Imyanzuro y’inama yaberaga mu gihugu cy’Ububiligi.
Kuri uyu mugoroba wa 30th kamena 2015,ikinyamakuru inyangeNews cyaganiriye n’umwe mu bagize inzego za Nyir’Urwanda KIGELI V Ndahindurwa.Ikigera cy’Umwami w’uRwanda Gakwaya Jean Marie utuye mu gihugu cya Canada,akaba numwe mubayobozi bakomeye bategura amatora ya ministiri w’intebe wo muri icyo gihugu agiye kuba mu minsi iri mbere.
Umwami kazi akuyeho umwakagara nk’uko Uwiteka yabivuze!
June 29th ,2015 Ijambo ry’Uwiteka rinzaho rirambwira riti,mwana w’umuntu,itereze urebe imbere yawe maze umbwire icy’ubonye.Ndareba kandi nditegereza mbona inyama nyinshi nkizo nari nabonye mu gitondo mbere yuko ntangira igice cya (11);CY’UBUHANUZI.
Gen.James Kabarebe yahishuye imigambi barimo gutegura ya Jenocide ya ll yo kumara abanyarwanda!
Amagambo ya ministiri w’ingabo Gen.James Kabarebe yavugiye mu nteko icyumweru gishize,akubiyemo umugambi wa jenocide urimo gutegurwa arasa naca amarenga y’intambara irimo itegurwa n’ubutegetsi bwa Kigali.
Si ku bwa maboko Akishuli we!,ni kubw’Uwiteka Imana yacu!
Ariko mfite akabazo k’amatsiko ngirango unsobanurire Mageshi Leon we! Iyo wihandagaza ukita ikiremwa muntu nkawe ngo ni nyir’u Rwanda,ubashaka kumvikanisha iki? Uwo uvuga niwe waruhanze? Yararuguze? Yaruhawe na nde? Ese rwaba urwe akaruhezwamo imyaka isaga 50 yose? Simbujije abantu gukunda ubwami ariko mujye mireka gukabya.


text:
Ikibazo cyashegeshe Igihugu cyacu n’Abagituye ni ukutamenya iwabo n’ababo. Uko umuco wa Kinyarwanda wagiye usobekerana n’indi mico, Abenegihugu bagiye bamira bunguri iby’imahanga bakirengagiza iby’iwabo, kumenya iwabo n’ababo ndetse no kumenyana ; ngo basangire basabane, byabaye ibango ryo gutatira igihango cya Gakondo ; biteye agahinda kamwe k’Umukubabibero !
Muri iyi nyandiko twise »Gakondo k’Iwacu tuzajya twibanda cyane ku Ndangagaciro z’Inkomoko ya buri bwoko zigenda zikendera ; zigateshwa agaciro cyangwa zigasimbuzwa nkana iz’ahandi aka ka gahararo gaca imbata
Tugiye kwibanda cyane cyane kuli Gakondo y’ahantu dutuye n’uko hahoze ari ibihugu byigenga. Muhawe rero ikaze ngo mutange ibitekerezo by’uko twasigasira Indagagaciro z’umuco wacu n’uko twakwagura amarembo tukakira n’iby’ahandi ariko byiza, atari ibibonetse byose.
Indangamuntu yacu nyayo ihera ku isoko, hariya kure cyane « Ibuvamuntu », ni ko kumenya neza uwo uri we, iyo uva ari byo biguha iyo ujya n’abo ubana nabo n’ibyo utunze ku mutima bifite isoko yabyo mu nkomoko y’Inyabutatu yateshejwe Ubusugi itaratera kabiri, umukokwe ibyaye ukaza kwokama abumva ko bakora Politike ; batabanje gucengera iremo ryayo, ngo bayitamire, bayishyire mu ijigo bayumve amajya n’amaza, ahubwo bagashimikira bashaka ishema ryabo bwite aho gushaka iry’Abanyarwanda muri rusange, ngo u Rwanda rube ruzima.
Abazima n’abazimu basabane mu Muterekero w’Indengakamere.
None wowe uzi gusoma niyo waba utabizi usomeshe ; Sesengura, maze imyumvire mizima igiye kugutaha ku mutima nawe uyituze mu mitima y’abo muturanye n’abo mu mpugu zindi kugira ngo ibe Gisaga ; isage u Rwanda rwose, ruzuke, ruzure umugara rufite Umugambi wo KUNGANA kw’Abanyarwanda, mu Rwanda ruzima rutamba IBITAMBAMBUGA, Ibikwerere n’Abakambwe bakdandagira ; u Rwanda rwimika MUNTUNKUNDI ndetse rugashyiraho n’akarusho ka MUNTUNDUNDI.
Gakondo
Iyo wumvise ijambo Gakondo, uhita utekereza Gukonda, igikoresho kikaba Inkonzo kuko umuntu yumva ko nyirumurimo ari mu ishyamba ry’inzitane. Nyirugukonda akaba Umukonde naho aho akonze hakaba Gakondo, bivuga ko aho hantu ari ahe ; akazaharaga abamukomokaho uko iminsi igenda iha indi.
Abakonde rero ni Abahinzi akaba ari nayo mpamvu bimitse Isuka yaje kwimura Inkonzo, Ubucuzi bumaze kuvumburwa n’Abahinzi.
Buri muntu yaba afite Gakondo ke kuko ari umuntu akagakomora ku Bukonde bw’abo akomokaho aribo Bakurambere be.
Reka tube duhujwe n’uru rurimi, ndaba ndetse kuruvuga izina kuko muri icyo gihe izina ryarwo rishobora kuba atari iryo rufite ubu.
Gakondo rero yagiye yaguka ndetse n’Abakonde bagenda biyongera. Uko bagenda bororoka baje guhuza Izina ni uko baritwa. Rigashobora gukomoka ku Mukurambere wabo cyangwa ku yindi sano bumva ko bahuje.
Uko bagenda bagura Ubwatsi bwabo baza kubugira Igihugu, barema Imihango ibaha Umwami uvuka mu Bwoko bwabo.
Muri iyo nzira rero yo gushaka kumenya abo turi bo, iyo tuva ari byo bizaduha kumenya iyo tujya, ndashingira ku gitabo cya Padiri Muzungu Bernardin cyitwa : »Histoire du Rwanda pré-colonial », ugenekereje mu kinyarwanda ukaba wavuga » Amateka y’u Rwanda mbere y’umwaduko w’abazungu ». Muri icyo gitabo cyasohotse mu mwaka wi 2003 (édition L’Harmattan), umwanditsi agaragaza imiterere yarangaga Ibihugu by’icyo gihe n’ibisanira abantu bafitanye ashingiye cyane cyane ku moko, akivugwa na n’ubu.
Amoko
Abenengwe, Abasinga, Ababanda, Abongera,Abungura,Abazigaba, Abagesera, Abagara.
Uretse rero Padiri Muzungu Bernardin reka turebe ko hari n’abandi bashakashatsi banyuze inzira nk’iya Padiri Muzungu ariko ku buryo bwabo.
Padiri Kagame Alexis mu gitabo cye yise »Les organisations socio-familiales de l’ancien Rwanda » cyasohokeye i Bruxelles muri 1954) dusangamo amoko 15 ari yo aya:
Abega, Abasindi, Abakono, Abaha, Abagesera, Abazigaba, Abasinga, Abashambo, Abahondogo, Abacyaba, Ababanda, Abenengwe, Abongera, Abungura, Abasita.
Umwanditsi witwa d’Hertefelt we mu gitabo cye cyitwa : »Les clans du Rwanda ancien.Eléments d’ethnosociologie et d’ethnohistoire, Musée de Tervuren, 1971. » aragenda akagera ku moko cumi n’umunani ari yo : Ababanda, Abacyaba, Abega, Abenengwe, Abagesera, Abaha, Abakono, Abanyakarama, Abanyiginya, Abongera, Abashambo, Abashingo, Abasindi, Abasinga, Abasita, Abatsobe, Abungura, Abungura.
Reka rero turebe Amoko y’Abasangwabutaka ari nabo Bakonde aba banditsi uko ari batatu bahurizaho.
Amoko arindwi bahurizaho ni aya :
Abenengwe, Abasinga, Ababanda, Abongera, Abazigaba, Abagesera, Abacyaba.
Ndabona rero Amoko arindwi ariko Abagara Muzungu yita ubwoko nkaba numva ari inyito bakomora kuri Gakondo kabo ari yo Bugara, bakaba rero ari Abacyaba b’Abagara.
Mbaye mpagarariye kuri aya moko arindwi kugira ngo ndebe niba aza kugusha ku Bihugu Gakondo byayo.
Evariste Nsabimana
Musome inyandiko yose hano (impapuro 10) : Gakondo ndende


text:
Ubuskuti bwita ku mibereho y’umubiri bushishikariza ingimbi kwitabira imikino. Ni ukugira ubuzima bwiza ubikesheje imikino, kubw’imyitozo, kubw’isuku ugira no kugira imbaraga. Ni uguhangara ibibazo biterwa n’umuvuduko.
Urubyiruko rutagira ingano ntirukimenya kwiyuhagira no kuryama. Barya vuba vuba kandi bagakora bunamye. Bafite intege nkeya. Ibyo bituma bahangayika, bakabyimba inda ndetse gakanarwara n’izindi ndwara zigaragara hagati y’imyaka 30 na 45 ndetse na mbere y’aho. Ibyo ari byo byose, biragaragara ko ibyo bintu ari bibi cyane. Ubuskuti bubikesheje gucengera imyifatire ya buri wese, bukamuha imyitozo kandi bukamugenzura, abadamaraye bubasaba kwita ubwabo ku maraso yabono guhumeka umwuka mwiza. Ubuskuti si umuryango w’imikino nyirizina, ariko bushishikariza buri wese gukora imyitozo ku buryo buhoraho, kugira ngo buri wese agire roho nzima ituye mu mubiri muzima. Uko umuntu amerewe mu buzima bigira ingaruka ku bushobozi bwa roho ye. Byongeye kandi, imikino ifasha imikaya gukomera.
Ubuskuti budukangurira kugira umutima ufasha. Baden-Powell asaba kwibibamo ingeso yo gufasha wimenyereza kugira gikorwa cyiza cya aburi munsi (B.A.). Mu kwihatira kugira iyo ngeso, B-P asaba ko umuntu atagira ubwikanyize kugira ngo atekereze abandi… Gutekereza gufasha abandi mbere yuko wifasha ubwawe.
Aho isi igeze muri iki gihe, ifite amahirwe yo gutera imbere ny’ukuri ari uko habayeho ubufatanye bwa buri muntu wese wifitemo ubushobozi, ni ukuvuga:
1- Umuntu uzi ubwenge kandi ushobora kwiyobora;
2- Umuntu uzi icyo akora kandi wifitiye icyizere;
3- Umuntu ufite ubuzima bwiza n’imbaraga;
4- Umuntu ufite ubushake bwo gufasha abandi mbere yo kureba inyungu ze bwite;
5- Hanyuma umuntu wemera Imana.
Muri izi ntego eshanu dusangamo ibyangombwa byose by’uburezi bw’ibanze:
Muri iki gihe biragaragara ko amafaranga, urusaku n’umuvuduko bidindiza cyangwa se bipfukirana imikurire ya muntu. Uroye biburizamo imibanire n’Imana. Niba ingimbi itwawe n’irari ry’ibintu, iragowe.
Abibasiwe n’urusaku, kwamamaza n’ibiteramatsiko, cyangwa se n’inkubi y’amaraso ubuskuti bubategurira ubusitani bw’ibimera: ibyatsi, ibiti n’ibihingwa. Ibyo bibafasha gusubiza ubwenge ku gihe… kongera gutekereza…
Mu bidukikije hahishurirwa byinshi… hagaragara byinshi buri gitondo…
Mu mijyi minini, ntibyoroheye abakiri ingimbi gutekereza cyangwa se gusenga Imana, bitewe n’urusaku rubapfukirana; hari intumbero y’amafaranga, nubwo bwose yagombye kuhaba, igihe gishobora gutyo kubuza imihangayiko, gishobora kubuza gusekwa n’abandi. Hari na none intumbero yo gusenga huti huti. Ubuskuti bugerageza gushimangira Iyobokamana ku buryo bwabwo. Butangirira ku rwego rwo hasi. Ku bibasiwe n’urusaku, ubuskuti bubohereza mu busitani, ahantu hatuje kandi haganje amahoro. Iteka ryose ubwiza bw’ibidukikije butwegereza Imana.
Ubuskuti bukomeza ubushobozi bwo guhitamo igikwiye iyo bwigisha ubuhanga bunyuranye, ubuhanga butuma abaskuti bamenya kwirwanaho bahereye ku byo basanga mu bidukikije, kandi bigashobora gutuma bagira ubwisanzure hanze kimwe nuko babugira iyo bari mu nzu.
Kwirwanaho bivugwa hano bitandukanye no kwihagararaho ukoresheje ibyo ufite gusa, kuko ari ibintu umuntu yitoza. Biva mu kumenya gukora, kumenya kwitwararika kubyo usanze, kumenya guhuza ibyo utekereza n’ibyo amaboko yawe akora, kandi bikanongera ubushobozi bwo guhanga udushya. Ubuhanga bisobanura kumenya kwitwararika no gushyira mu bikorwa ibyo utekereza. Bityo umuntu agatera imbere mu migirire ye.
Hasigaye havugwa cyane gusubiza agaciro ibyajugunywe, kumenya guhitamo igikwiye, uburere buhoraho kandi bwa buri gihe. Mu baskuti, umwana w’umuhungu kuva akiri muto, abitozwa ku buryo bunoze kandi bukurikiranwa. Atozwa kwirwanaho ku bw’ubuzima bwa giskuti no ku bw’ubuhanga. Ubuhanga bishatse kuvuga icyarimwe kumenya kwitwararika no kumenya guhitamo igikwiye kandi gishoboka.
Baden-Powell yashakaga kurera ubumuntu, yavugaga ko imyitwarire mizima y’umuntu ari ukumenya kubana neza n’abandi mu itsinda. Ubuskuti bugamije kuzamura ubushobozi bwo gufata ibyemezo. Ubuskuti buteganyiriza abapfukiranwa n’ibigezweho mu buryo ubwo ari bwo bwose kumenya gufata mu biganza byabo imizamukire yabo, ndetse n’uburere bwabo. Ubuskuti butoza kugira ubutwari bwa roho, kugira ubushobozi bwo guhangana n’ibibazo by’ubuzima. Baden-Powell atanga amahirwe yo gutera intambwe mu kumenya kwitsinda.
Kurera kamere y’umuntu ni ukumukomezamo ubushobozi bwo kwifatira ibyemezo no gutanga ibitekerezo, ntabe nk’intama ikurikira abandi, ahubwo akaba umuntu ushobora kuyobora abandi.
Byanditswe : tariki ya 20 Werurwe 2017 saa 12:54:11, ubu
, : 383
Uwabitangaje : Robert Makuta


text:
Mu marushanywa y’ibihangano by’abana bigamije kubashishikariza kumenya uburenganzira bwabo n’inshingano zabo, abana bo mu Karere ka Nyaruguru nibo baje ku isonga mu gihugu hose n’amanota 91.13%. bakaba bagiriye icyizer cyo kwakira abashyitsi bakuru mu nama iri kubera mu Nteko Ishingamategeko.
Ibi bikaba byaratumye bahabwa amahirwe yo kwakira abashyitsi bakuru muri iyi nama ndetse na Mucunguzi Izere Joselyne w’imyaka 15 agirirwa icyizere cyo kuba umusangiza w’amagambo ( MC)mu nama y’Abana ya 12 iteraniye mu Nteko ishingamategeko y’u Rwanda i Kigali yitabiriwe na Minisitiri w’Intebe Dr.Ngirente Edourad
Ibi bihangano byatumye abana bo mu Karere ka Nyaruguru baza ku isonga bivuga ku gushishikariza abana kugira uburere buboneye ndetse bunakebura ababyeyi ku nshingano zabo mu kwimakaza uburere bwiza kugira ngo kugira bazabashe gutanga umusaruro igihugu kibatezeho.
Mucunguzi akomoka mu murenge wa Kivu,Akagari ka Kivu yiga muri GS Mere du Verbe Kibeho , ahemejwe ko habereyemo amabonekerwa ya Bikiramariya
Bimwe mu bikorwa Komite z’abana zikora ni gushishikariza abana bavuye mu mashuri kugaruka , gukangurira ababyeyi kwita ku burere bw’abana , gukora ubukangurambga bugamije gukumira ihohoterwa rikorerwa abana, gushishikariza abana kurangwa n’ikinyabupfura ,etc..
Bimwe mu bikorwa biteganyijwe muri iyi nama ni ugusuzuma imyanzuro y’ubushyize no kureba aho igeze ishyirwa mu bikorwa hakurikireho ibiganiro ku burere buboneye bubereye u Rwanda twifuza .Ibi biganiro biratangwa ku bufatanye bw’abana , Abaminisitiri n’Abayobozi b’Intara
Iyi nama yitabiriwe n’abanyacyubahiro batandukanye barimo abagize inteko ishinga amategeko y’u Rwanda, Umuyobozi wa UNICEF ku isi n’abafatanyabikorwa batandukanye.
Ndungutse Jean Fidele


text:
• Uwahoze ari nyirabukwe wa Ndikumana Hamad yashenguwe n’urupfu rwe
• Mama wa Irene Uwoya yatangaje ko yababajwe n’uko Katauti yapfuye batavuganye
• Mama wa Irene Uwoya yari afite icyezere ko umukobwa we azasubirana na Katauti
Umubyeyi wa Irene Pancras Uwoya wahoze ari umugore wa Ndikumana Hamad Katauti yatangaje ko yakundaga Ndikumana Hamad ndetse ko yahoranaga icyizere cy’uko umunsi umwe aba bombi bazasubirana aho yatangaje ko ababajwe ni uko yapfuye batavuganye.
Amagambo Mama wa Irene Uwoya yatangaje agaragaza ko uyu mugabo wari umutoza wungirije mu ikipe ya Rayon Sports yari umutoni mu maso ye ndetse yari akunzwe cyane kwa nyirabukwe nubwo Irene Uwoya we yari yaramaze gusimbuza katauti umuraperi witwa Dogo Janja.
Yagize ati “Kugeza uyu munsi nari mfite icyizere cy’uko bazasubirana (Oprah na Katauti).Icyambabaje ni uko umugoroba wabanjirije umunsi apfa, naramuhamagaye ntiyitaba, ndavuga nti buriya ari muri ya myitozo yabo. Nahise mpamagara umubyeyi mugenzi wange (Mama wa Katauti),mwoherereza ubutumwa bugufi musaba ngo tuvugane. Gusa nshimira Hamad ko yansezeranyije ko nzamubera umubyeyi kugeza apfuye."
Ndikumana Hamad wapfuye kuwa Gatatu taliki ya 15 Ugushyingo 2017 afite imyaka 39,yashakanye na Irene Uwoya taliki ya 11 Nyakanga 200 mu birori by’akataboneka byabereye kuri Hoteli ya Giraffe View, iherereye i Mbezi Kawe, mu Mujyi wa Dar es Salaam aho bamaze imyaka 8 babana.
Ntabwo ari Nyirabukwe wenyine KATAUTI yababaje.Nanjye yarambabaje cyane.Yari akiri muto kandi yitangaga.Ariko jye nk’umukristu,ndamwifuriza KUZUKA.Ubwo YESU yari ku isi,yavuze ko abantu bose bumvira imana bazazuka ku Munsi w’Imperuka,ikabahemba ubuzima bw’iteka (Yohana 6:40).Nta gushidikanya ko imana izabikora kuko itajya ibeshya (Tito 1:2).
Aho kwibera mu byisi gusa,tujye dushaka imana tuyikorere tukiriho.Abibera mu byisi gusa,ntabwo bazazuka kuko imana ibafata nk’abanzi bayo (Yakobo 4:4).Dukore kugirango tubeho,ariko dushake n’imana dushyizeho umwete.Birababaje cyane kubona abantu nyamwinshi batita ku byerekeye imana.Bibeshya ko ubuzima gusa ari shuguri,amafaranga,politike,etc...


text:
From: This sender is DomainKeys verified"Salomon Maniraguha"
To: "Samuel Mugurira Ntawiniga"
Tube maso
Ntitugomba kwibwira ko abo bantu bose babaye ibyamamare byo gucuruza izina
ry'Umukiza baba baratumwe. Ndetse n'i Rwanda ubu barajagata. Yesu niwe ugezweho.
Kumwitwaza harimo igiceri! Nigeze gukurikirana Dr Leroy abwiriza ndumirwa. Ni
umumamwi w'igikenya pe. Hari igihe narimparaye nokumva Joel Osteen. Afite
amagambo aryohe amatwi. Ariko ntabwo Biblia itubwira ibyo dushaka kumva gusa.
Kandi ntabwo Biblia ivuga yeruye ko abana b'Imana nyakuri bazahabwa ibyo bashaka
byose muri iyi si. Ibyo ntanubwo binahuje na Common sense.
Natwe abantu tuzi bike ntabwo dushobora guha abana bacu ibyo bifuza byose nubwo
byaba bikwiranye n'ubushobozi bw'ubutunzi bwacu. Niba tutabikora Imana izi byose
urabona yabikora ite? Iyaba twasabaga imana gutugwiriza urukundo. Naho kwibwira
ko abasabana umuhati bose (j'insiste sur BOSE) Imana izabaha ibya Mirenge nkuko
Joel avuga, ntabwo ibyo ari ibya Biblia.
Umunsi umwe nari nicaye mu iteraniro rukokoma ryari ryateranijwe no kumva
Apotre Gitwaza. Igihe yabwirizaga asuka ibigambo, ndeba hirya ndeba hino mbura
aho nyura ngo mpafate. Abahanuzi barateye ariko abana ba bibiliya ntidukwiriye
gufatwa-mpiiri. Bibliya ivuga yeruye ko abo babwiriza b'inzaduka nibatavuga
ibihwanye n'ibyo Bibiliya ivuga batazaba baratumwe n'Imana. Twirinde ibyamamare
ahubwo dukomeze guha amatwi y'umutima inyigisho zumvikana twahawe mu ijambo
ry'Imana.
Mukomeze mugire umwete wo gucukumbura.
S.Maniraguha


text:
Inyigisho yo ku cyumweru cya 18 gisanzwe, umwaka B, ku ya 05 Kanama 2018
Amasomo : Iyim. 16, 2-4.12-15, Zab 78(77), Ef. 4, 17.20-24, Yh 6,24-35
Isomo rya mbere ryo kuri iki cyumweru riratubwira uko Uhoraho yatungishije abayisiraheli manu n’inkware igihe bari mu butayu bagana igihugu cy’isezerano.
Umwe mu banzi bakomeye umuntu ashobora kugira, ni inzara. Inzara itera abatari bake guhemuka. Ubwo Abayisraheli bari mu butayu bava mu bucakara bw’abanyamisiri bagize inzara. Inzara si iya none. Inzara yahozeho. Ubwo batangiye kwitotombera Imana na Musa. Bari mu butayu, aho bagombaga kunyura bagana i Kanahani, inzara yarabazonze. Aho mu butayu, nta mazi nta n’icyo kurya cyari gihari. Imyijujuto iratangira. Batangira kwicuza kubera kubura ibyo bari basize mu Misiri birimo inkono z’inyama n’imigati. Kuri bo, gupfira mu butayu bishwe n’inzara ntacyo bivuze. Imana rero yarabumvise kuko itajya itererana umuryango wayo. Ibaha manu n’inkware. Bararya barahaga.
Bakiristu bavandimwe, urukundo rw’Imana ni urw’igihe cyose. Ihorana ibisubizo by’ibibazo bya bene muntu. Ni ngomwa kuyigiraho. Ese jyewe njya nubura amaso ngo ndebe abakene bandi iruhande? Ese ba bantu basaba ku nzira iyo bansabye nkora mu mufuka nkabaha, cyangwa ndabatuka?
Twebwe abantu n’iyo tumaze kubibona, iyo haciye akanya inzara iragaruka, tugatangira gutongana, ndetse tukamera nk’abantu batigeze na rimwe babibona. Inda ya muntu ni uko yabaye.
Kuva mu butayu, ni ukurenga byinshi birimo no gushidikanya. Ni ukwimenya nk’umunyantege nke, nk’umukene, nk’uzapfa. Ni ngombwa ariko kumenya ko burya no mu bihe bikomeye cyane, Imana idatererana abayo. Iri somo rya mbere, riradushishikariza kurushaho kugira icyizere mu Mana kugira ngo tubashe kwakira neza ibyo iduha buri munsi ubundi tuyishimire tunayisingize uko bikwiye.
Ivanjili nayo, iravuga ku ifunguro. Ku cyumweru gishize twazirikanaga iy’ituburwa ry’imigati. Aho Yezu yafunguriye imbaga nyamwinshi yari ishonje. Burya Yezu ni we wenyine ushobora kuduhaza. Uwahuye na we ararya agasigaza. Kuri iyo mbaga, icyo Yezu yakoze cyari ikintu gikomeye. Maze ikomerezaho ishakisha uko yabona uwo yakekaga ko yaba umwami maze akajya akemura ibibazo byayo birimo n’icy’inzara. Ariko Yezu we si uko abyumva. Si bwo butumwa bwe. Hari byinshi abasaba. Ibyo kandi ni nabyo asaba abantu b’iki gihe. Amasengesho yacu ntiyagombye kurangirira gusa mu gusaba iby’iyi si bihita. Icyo Yezu adusaba nicyo cy’ingenzi.
Nyuma yo kubona ko abamukurikiye nabo birebera iby’isi. Ngo Yezu yahise agana hakurya y’inyanja. Yavuye mu by’isi, ku bijyanye n’amafunguro y’umubiri gusa; agana ku bijyanye n’ifunguro rya roho. Byumvikane neza ko adatesha agaciro iby’isi kuko bigaragazwa n’imbaga nyamwinshi yafunguriye kandi ishonje. We, yifuza ko habaho kurenga ibyifuzo by’umubiri gusa. Kwambuka agana hakurya, ni ugukurikira inzira Imana itwereka. Nicyo cyatumwe Yezu afata umwanzuro wo kwitarura imbaga. Icyo yashakaga, kwari ukugira ngo abashe gusabana n’Imana Data yiherereye mu isengesho.
Imbaga nayo yagannye aho Yezu yari ari. Irahamusanga. N’ubwo yo yari yifitiye indi myumvire. Bo bitekererezaga ibyo kurya by’umubiri. Yezu abagira inama ati : « nimujye mukora mudaharanira ibiribwa bishira, ahubwo nimuharanire ibiribwa bihoraho mu bugingo bw’iteka, ibyo umwana w’umuntu azabaha, kuko ari we Imana Data yashyizeho ikimenyetso ». abamenyesha ko ari umugati wamanutse mu ijuru. Ababwira ko ari umugati w’ubugingo.
Gutandukanya ifunguro ry’umubiri n’irya roho byari bizwi neza mu muco wa kiyahudi. Bose bari barafashe mu mutwe ibyo dusanga mu gitabo cy’ivugururamategeko, aho bagira bati : « umuntu ntatungwa n’umugati gusa, ko ahubwo atungwa n’ijambo ryose rivuye mu kanwa k’Uhoraho (Ivugururamategeko 8,3). Bahise bumva rero icyo Yezu abasabye ababwira guharanira ifunguro rizabafasha kugera mu bugingo bw’iteka. Ari nayo mpamvu bahise bamubaza bati : « Twagenza dute kugira ngo dukore ibyo Imana ishima » ?
Yezu abasaba gukora icyo Imana ishima ari cyo kwemera Uwo yatumye. Aha buri wese yakwibaza niba iki gisubizo cya Yezu akigira icye buri munsi. Yezu aritanga ni umugati muzima utanga ubugingo wamanutse mu ijuru ugatanga ubugingo buhoraho. Iryo funguro ni irya twese. Ni impano y’Imana duhabwa buri gihe mu gitambo cya Misa. Ariko se tuyakira dute ?
Mu ibaruwa ye yandikiye abanyefezi, Pahulo yibanda kuri rya funguro rya Roho, rizatuma tureka imibereho ishaje maze ubuzima bushya dukomora kuri Yezu akaba ari bwo buturanga. Ibyo bikadushobokera twiganye Yezu ingiro n’ingendo. Yezu yavuye mu ijuru ataje kugira ikindi aduha uretse kutwiha we ubwe kandi wese. Yitanze kubera twe. Twe abakristu b’iki gihe rero, duhamagariwe kandi dutumwe ku isi yose kuba abahamya b’urwo rukundo rw’Imana no kurwamamaza kuri bose duhereye ku bo tubana mu buzima bwa buri munsi.
Dusabe Nyagasani ngo aduhindure bashya kandi tunyurwe no gutungwa n’umugati muzima utanga ubugingo wamanutse mu ijuru. Imana ibahe umugisha.
Padiri Valens NDAYISABA


text:
Inenge 8 abakozi b’ Imana bakwiye kwirinda. Pasteur Desire Habyarimana
“Umuntu wese ufite inenge ntakigire hafi: impumyi cyangwa uremaye ukuguru, cyangwa ufite urugingo ruruta urundi nka rwo, cyangwa uvunitse ikirenge cyangwa ikiganza, cyangwa ufite inyonjo cyangwa igikuri, cyangwa ufite inenge ku jisho, cyangwa urwaye ubuheri cyangwa ibikoko, cyangwa umenetse ibinyita bito” Abalewi 21:18.
Inenge 8 zituma umuntu adakora umurimo w’ Imana:
Impumyi, Uremaye ukuguru, Ubutaraye izuru, Ufite urugingo ruruta urundi nka rwo , Uvunitse ikirenge cyangwa ikiganza, Ufite inyonjo cyangwa igikuri, Cyangwa ufite inenge kujisho, Cyangwa ugwaye ubuheri, Umenetse ibinyita bito.
Umuryango wa bene Aroni bose wari wemerewe kuba abatabyi, ariko na none Imana yabanzaga gutoranyamo abakwiriye kugira ngo inenge zitaba nyinshi mu murimo.
N’ubu twese abakijijwe twemerewe kuba abatambyi mu bwami bw’Imana (1 Petro 2:9), ariko si abantu bose batoranywa kuba abakozi b’Imana. Hari ibyo baba bujuje, bafite ubuziranenge kuko n’ubwo dukunda Imana ubu inenge zimaze kuba nyinshi mu bantu.
Niba se Leta ivuga ngo uhabwa akazi agomba kuba yujuje ibi, Imana yo mu ijuru ni yo yapfa gutoranya abakozi itabanje gushyiraho amategeko yayo?
Niba ushaka kuba umukozi w’Imana, banza urebe niba izi nenge zikurikira utazigira. Ariko n’ubwo wazigira, iz’ubu zirakosoreka ntizimeze nk’izo mu Isezerano rya Kera.
1. Impumyi:
Dufite abantu Imana ifata nk’impumyi ku murimo wayo, batagira iyerekwa ry’ejo hazaza: ntiyakwibwiriza icyo gukora... Icyo ushaka kuzaba cyo tangira ukibe nonaha kuko uzaba wakibaye, ariko nutegereza ikindi gihe igihe kizaba kigusiga.
Ubu vision y’abaririmbyi ni uniforme, ibyuma bihenda... ariko hari ikindi bidasimbura. N’ubwo ibyo byose ari byiza, chorale yaririmbye n’ingoma abarwayi bagakira, impumyi zigahumuka. Kera chorale yararirimbaga, umuntu wese utewe na dayimoni akamukubita hasi none ubu tubyina amakorasi n’abasazi bakadufasha kubyina. Si Yesu wahindutse, ahubwo hari ubuhumyi bwaduteye.
Abavugabutumwa bakubwira ko bafite amasezerano yo kujya i Burayi, ariko ugasanga bataranamenya uko bera imbuto aho batuye, cyangwa ku kazi aho bakorera. Uzagera iyo ryari utarahinduka muri ibi bito?
Bibiliya iravuga ngo “Kubaha Imana mukongereho ingeso nziza, ingeso nziza muzongereho kwirinda... utagira ibyo ameze nk’impumyi ireba ibiri hafi gusa, yibagiwe ko yuhagiweho ibyaha bye bya kera. Ubusanzwe haba impumyi z’ubwoko 2: Ireba kure ariko itabona ibiri hafi, hakabaho n’ibona hafi itabona kure. Hari abantu babona imigisha yo mu gakiza, ariko batarabona ibyaha bafite. Ubwo ni ubuhumyi, abandi bahora bizengurukaho bahora ari jye, nijye wukenye nijye bavuze,nijye ugowe etc ariko Yesu ni muzima muri twe sitwe kutikiriho ni Kristo ari muritwe.
Ibyahishuwe 3:18b haranditswe ngo “Ungureho umuti wo gusiga ku maso, ubone guhumuka.” Yesu afite umugambi wo kuduhumura, kandi tuzaba abakozi b’Imana ariko tudafite inenge yo kutabona.
Abo bantu bahumye ni bo bazana imizi ishaririye mu nzu y’Imana, kuko n’impumyi nta kindi bareba bahorana ibibazo bidashira. Chorale ishobora kubamo abanyabyaha, umuntu agatwariramo inda ntihagire ubimenya kuko benshi muri bo ari impumyi. Dusabe Imana guhumuka, kuko abo dukirana na bo Atari inyama n’amaraso, ahubwo ni imyuka mibi y’ahantu ho mu ijuru. Dusabe Imana amaso areba.
2. Uremaye ukuguru:
Uzi kubaho waratambitse ibirenge, wowe ukumva uri mu nzira? Ariko uwo muntu asitara ku bintu byose: ahora abona amakosa y’abandi, ntiyigera abona icyiza cyakozwe. Bisobanuye abantu bayobye mu mwuka. Bene abo basenya itorero. N’abantu badakunda ibyiza mu murimo babaho bameze batyo: bahora babona intege nke z’ abayobozi. Hakaba n’abayobe ku bw’impano, ari abahanura n’abahanurirwa. Ahora avuga amakuba cyangwa imigisha. Akenshi bavuga ibiri mu nzira usanzwemo, ariko kuko abantu batakibasha kwiyegerera Imana ngo bayibaze icyo gukora, ni yo mpamvu abayobye bayobya benshi.
Hagati y’isanduku y’isezerano n’abaturage, Imana yavuze ko hajyamo mikono 2,000 kugira ngo ibabanzirize imbere. Wowe rero ubayoboye ugahora wibwira ngo bakuri inyuma, nyamara bayobye ntibakuri inyuma. Ikibikumenyesha ni uko ubona bitakigenda. Burya umenya ko hari icyabagukuye inyuma cyayobeje intama.
3. Ubutaraye izuru:
Abo ni abantu baba mu itorero batigera bamenya ibihumura n’ibinuka, bakicarana n’ibyaha bakumva birasanzwe. Abandi banukiwe bashize, ariko wowe wumva nta cyo bigutwaye. Mu rugo iwawe ushobora kuba amazuru yumva apfuye, abakozi bagakorera ibyaha iwawe cyangwa abo ubana na bo ntugire impumeko imenya ko iwawe habera ibibi. Mu murimo, mu kazi aho ukora ntubashe kumenya amanyanga ahabera.
Reka rero rimwe umuyobozi anukirwe, ahagarike utagenda neza abatagira amazuru mazima bose bahaguruke bamuburanire wumirwe kuko si bo, nta bwo banukirwa.
Iyo umuntu atinze mu mwijima agera aho akawumenyera.
4. Ufite urugingo ruruta urundi nka rwo:
Ibyo kenshi bikorwa n’abayoboye abandi: ukaba ufite abo wiyegereza kuruta abandi, ariko abantu bose barangana. Ni bwo bigera aho ugasanga umuntu ntibamwubahira Imana imurimo, ahubwo bakubaha ko akora ahantu hakomeye cyangwa atanga menshi n’ubwo yaba adakijijwe. Yesu yaravuze ngo iyo haje umukire muramubwira muti “Mwicare aha,” ariko haza umukene mukamubwira muti “Wowe icara ku birenge by’umukire.”
Petero yaravuze ati “Ni ukuri menye ko Imana itarobanura ku butoni, ahubwo mu mahanga yose uyubaha agakora ibyo gukiranuka iramwemera” Ibyak. 10:34. Birashoboka ko Petero yari akijijwe, ariko ataramenya ko n’abanyamahanga na bo bakizwa.
5. Uvunitse ikirenge cyangwa ikiganza:
Uko iminsi igenda ishira ni ko abantu bagenda bavunika ibirenge bibazana mu nzu y’Imana, bakagenda bakunda ibindi kuruta kujya mu nzu y’Imana. Ariko ucanye umuriro muziko urukwi n’ubwo rwaba rwumye rute, urushyize ukwarwo ruhita ruzima. Ni na ko bimera uvuye mu bandi bene So bakijijwe neza, isi iba ikubonye.
Ijambo ry’Imana riravuga ngo “Twe kwirengagiza guteranira hamwe ..., kandi uko mubonye urya munsi wegera, mube ari ko murushaho kugenza mutyo” Abaheburayo 10:25. “Bose bari mu mwanya umwe umwe bahuje umutima, ni uko umuriri ubatungura uvuye mu ijuru umeze nk’umuyaga uhuha cyane” Ibyak. 2:1-2.
Umuntu wavunitse ikiganza, abandi baritanga we ntabibashe cyangwa akabuza n’abitanga kuko yamaze kugira inenge. Uwavunitse ikiganza ntatanga kimwe mu icumi (1/10), ahubwo ahora yihana kurya icya cumi nyamara ntabashe no kubinesha ngo yihane.
Yuda yaravuze ngo “Ayo mavuta musutse ku birenge bya Yesu apfuye ubusa, kuko yajyaga kugurwa impiya zikazafasha abakene.” Ariko icyabimuvugishije si uko yari akunze abakene, ahubwo ni uko yahoraga yiba buri gihe. Gutanga bizana umugisha kuruta guhabwa, kandi icyo umuntu abiba ni cyo azasarura.
6. Igikuri:
Hari abantu bakijijwe, ariko badakura mu gakiza kabo kandi umuntu akura mu buryo butatu: mu bunini, mu mbaraga no mu bwenge.
Abantu bakuze mu bunini, ariko ntibakura mu buryo bw’umwuka. Ibi bigaragazwa n’uko iyo haje ibigeragezo batabirenga, ahubwo birabanesha. Burya ba Saduraka bari Abakristo bakuze, kuko babashaga kwihanganira ibintu bikomeye kandi byatumye Imana yubahwa mu isi muri icyo gihe. Ubusanzwe dukuzwa n’ijambo ry’Imana, ariko abantu bararihaze bituma batakirikunda.
7. Urwaye ubuheri:
Uwo ni umuntu utagira gahunda mu buzima bwe, ibintu byose abikora uko abyumva nk’uko umuntu yishima atabiteganyije, kandi aho ari hose apfa kuba afashwe, ntareba ngo ari mu bantu. Ariko umuntu ugira gahunda, mu mibereho ye akora ibyaha bike kuko buri kanya aba afite icyo akora. Iyo nta gahunda, ubona umwanya wo gutekereza nabi, kwiganyira, kubesha, gushyushya inkuru...
Abantu baje mu murimo nta gahunda bafite bumva ko bazinjira bagasohoka uko babyumva. Umuntu aragenda akamara amezi 5 nta we uzi irengero rye, we akumva yuko azagaruka agakomereza aho yari ageze. Buri rugo rugira gahunda yarwo, kandi iyo muyumvikanyeho riba ribaye ihame. Ni cyo gituma iyo uyishe uba ucumuye.
8. Umenetse ibinyita bito:
Bisobanuye abantu batera imbuto mu gakiza k’Imana. Hanyuma kandi iyo umuntu atabyara, n’ubwo yaba umukire aate, n’ubwo yagira izina rikomeye, abantu bongeraho ngo “N’ubwo akize, ariko… N’ubwo...” kuko kutabyara ari ikibazo. Ni nk’uko bavuga ngo “N’ubwo abwiriza neza, aririmba neza, ariko nta mbuto yera.”
Yesu yaravuze ngo “Muzabamenyera ku mbuto zabo.” Kandi ibindi byose wabyigana, ariko imbuto z’agakiza udakijijwe ntiziza. Kandi nk’uko nta avoka yakwera ibitoki, ni ko utakwera imbuto udakijijwe.
Abagalatiya 5:22-24 haranditswe ngo “Imbuto z’Umwuka ni urukundo, kwihangana, ibyishimo, amahoro…” Yesu atubashishe kwera imbuto zikwiriye abihannye.
Abalewi 22:29 haranditswe ngo “Nimutambira Uwiteka igitambo cy’ishimwe, mujye mugitamba uburyo butuma mwemerwa.” Abantu Imana yemeye izabakoresha iby’ubutwari kuko bemewe n’Imana. Abigishwa bamaze kwemerwa n’Imana, Yesu yarababwiye ati “Sinkibita abagaragu, ahubwo muri incuti zanjye kuko umugaragu ntamenya ibyo Shebuja akora.”
Ikindi gihe arababwira ngo “Mwebwe mwahawe kumenya amabanga yose y’ubwami, kandi hahirwa amaso areba ibyo mureba n’amatwi yumva ibyo mwumva.”
Umurimo w’Imana uwukoze neza uzagororerwa, ariko uwukoze nabi uzakwicisha kuko mu Balewi 22:9 handitswe ngo “Ni cyo gituma mukwiriye kwitondera umurimo nabarindishije, utabazanira icyaha ukabicisha kuko mwawononnye. Ndi Uwiteka Uwiteka ubeza.” Amen.


text:
Imitamenwa(coffreforts) ni ububiko buba bufite ishusho y’akabati gasanzwe urebeye inyuma, ariko buba bufite ikoranabuhanga ritanga umutekano usesuye kuri nyirawo. Ubikwamo ibintu by’agaciro nk’amafaranga, imitako ya zahabuna diyama, impapuro zifite agaciro kanini, ndetse n’ibindi bintu byose umuntu yakumva ko bimufitiye akamaro n’agaciro tagereranywa.
Akamaro k’imitamenwa ni ukurinda ibintu byu’agaciro kugirango bitibwa cyangwa ngo bibe byashya mu gihe habayeho inkongi y’umuriro.
Imitamenwa ikora ite ?
- Imitamenwa iba ikoze mu cyuma gikomeye cyane kuburyo bidashoboka kuyipfumura hifashishijwe uburyo ubwo aribwo bwose nk’umuriro, ibyuma bitobora (foreuses) cyagwa ibikata(ponceuses) n’ibindi bikoresho byose byangiza icyuma. Iki cyuma kandi kiba gifite umubyimba munini cyane (epaisseur)
- Imitamenwa ishimangirwa ku nkuta cyagwa mu butaka hifashishijwe amavisi maremare cyane, kandi ashobora gufungurirwa imbere y'umutamenwa gusa (ni ukuvuga igihe umutamenwa ufunguye, nibwo ayo mavisi ashobora gufunguka gusa).
Hari uburyo bunyuranye bwo gufunga imitamenwa:
- Hifashishijwe urufunguzo rudasanzwe, ruba rukorana n’umubare w’ibanga uba uzwi na nyirawo gusa. Biba bisa n’ibidashoboka gucura urundi rufunguzo nk’urwo.
- Hifashishijwe iserire ya elektronike ifungurwa n’imibare gusa. Iyo hashyizwemo imibare itariyo inshuro runaka,umutamenwa uratabaza (alarm)- Ubundi buryo bwo gufunga no gufungura imitamenwa ni ubwo kwifashisha iserire ikorana n’intoki z’umuntu (biometric): hifashishjwe mudasobwa, intoki z’umuntu cyangwa abantu runaka zimenyeshwa iyo serire ku buryo iyo bazirambitseho, umutamenwa uhita ufunguka. Kugirango umutekano wongerwe ariko, hari igihe ubu buryo bufatanywa n’imibare cyangwa bigakorwa ku buryo iyo nyirayo ayifunguje intoki, ifunguka nyuma y’iminota nka 30 (urugero): niukuvuga ko mu gihe ategetswe gufungura n’abagizi ba nabi, umutamenwa ntuhita ufunguka, bityo muri icyo gihe cyose ubutabazi bushobora kuba bwahageze.


text:
Ntimwige mugamije gufungurwa, ahubwo mwige mugamije kumenya- Minisitiri Busingye
Minisitiri w’ubutabera Johnston Busingye yibukije abana bafungiye muri Gereza ya Nyagatare, ko bagomba kwiga cyane batagamije gufungurwa, ahubwo bakwiye kwiga bagamije kumenya ndetse no guhinduka bakaba abantu bazima, ngo kuko ari bo bayobozi b’ejo hazaza.
Yabitangaje kuri uyu wa gatanu tariki ya 9 Gashyantare 2018, ubwo yasuraga iyi Gereza ya Nyagatare ifungiyemo abana, mu ruzinduko rwari rugamije kureba uko abayifungiye bamerewe, no gushimira abarezi ndetse n’aba bana ko bigana umuhate bakaba batsinda neza ibizami bya Leta kandi bakabitsinda bose.
Mu myaka ibiri y’amashuri ishize abanyeshuri bigira icyiciro rusange muri iyi gereza, bose batsindaga neza ibizami bya Leta, bagahabwa imbabazi na Perezida wa Repubulika bakarekurwa, bakajya gukomereza amashuri hanze aho babaga boherejwe mu bindi bigo.
Iyi ni yo Mpamvu Minisitiri Busingye ashingiraho abasaba ko batakwiga bagamije gufungurwa gusa, ahubwo bagomba kwiga bagamije ubumenyi buzabagirira akamaro nibarekurwa, anababwira ko uwo bizagaragara ko atagororotse atazagerwaho n’imbabazi za Perezida, kabone n’iyo yaba uwa mbere mu bizamini bya Leta.
Yagize ati” Leta irashyiramo imbaraga nyinshi kugira ngo muhinduke. Buri wese natekereza ku cyaha cyatumye aza hano arasanga nta nyungu yakuyemo. Nimuhunduke mucike ku byaha kugira ngo igihe cyo gutaha nikigera muzatahe murangwaho ikinyabupfura.”
Uruzinduko rwa Minisitiri Busingye rwabimburiwe no gusura bimwe mu bikorwa bikorerwa muri iyi gereza ya Nyagatare, aho yari ari kumwe n’Umuyobozi Mukuru w’Amagereza mu Rwanda CGP Geprge Rwigamba.


text:
Reba Video
Igitsina
Nsengimana Janvier
janviernsengimana@yahoo.fr
yambiiiiiiiiiiiiii?nonese ngewe ko nakoze ibishoboka byose nkabamenyesha ADRESSE yange yose nkababwira yuko ntafoto nabona bitewe nahondi ubwombigizente?nababwiye inama ntanga zubaka ingo nyarwanda mukiganiro nka IMENYENAWE kuri RADIO SALUS CONTACT FM ariko ntagisubizo mwampaye DORE ADRESSE yange ni janviernsengimana@yahoo.fr NO ya telphone ni +250788882714cg +249924332877umwari wakumva afite gahunda nurukundo ruhagije yampamagara nzamutetesha mutoneshe by by.
yambiiiiiiiiiiiiii?nonese ngewe ko nakoze ibishoboka byose nkabamenyesha ADRESSE yange yose nkababwira yuko ntafoto nabona bitewe nahondi ubwombigizente?nababwiye inama ntanga zubaka ingo nyarwanda mukiganiro nka IMENYENAWE kuri RADIO SALUS CONTACT FM ariko ntagisubizo mwampaye DORE ADRESSE yange ni janviernsengimana@yahoo.fr NO ya telphone ni +250788882714cg +249924332877umwari wakumva afite gahunda nurukundo ruhagije yampamagara nzamutetesha mutoneshe by by.
Labels: gushaka inshuti, gushaka umukunzi, igihozo, urukundo
Subscrever: Enviar comentários (Atom)
Copyright © 2011 Igihozo by bangmedia | Privacy Policy | About Us


text:
UMVA HANO INDIRIMBO 'TURI ABAMI' YA REHOBOTH CHOIR
"Turi abami n'abatware kubw'Imana isumba byose kuko twagiriwe ubuntu tukamenywa nayo, twabambanywe na Kristo tuzuranwa nawe, ni cyo gituma turi ibikomangoma. Tuzamamaza intsinzi ya Yesu wazutse, nubu ni muzima, ubwo tumufiteho umurengezi, turi ab'igiciro cyinshi cyane. Aho tumenyeye Yesu twabaye abo kwizerwa,...dufite amahoro menshi mu mutima duheshwa no kwizera Umwami w'abami." Ayo ni amwe mu magambo yumvikana muri iyi ndirimbo bise 'Turi abami' iri kuri album ya kane bitegura kumurika mu mpera z'uyu mwaka wa 2017.
UMVA HANO INDIRIMBO 'TURI ABAMI' YA REHOBOTH CHOIR


text:
Umugabo witwaga Hategekimana Vincent w’imyaka 40 y’amavuko wari utuye mu mudugudu wa Bitaba, akagari ka Gasayo mu murenge wa Gashonga mu karere ka Rusizi, yagiye mu musarani wa metero 25 akurikiranyeyo ibyagombwa byari byaguyemo yakuwemo nyuma y’iminsi itatu yapfuye.
Umunyamabanga Nshingwabikorwa w’akagari ka Kabakobwa, Mukankuranga Odette, avuga ko Hategekimana Vincent wari usanzwe atunzwe n’uturaka agenda atera hirya no hino two gukorera abaturage bakamuha icyo abana be bararira, yahamagawe na Irabaruta Jean Damascène utuye muri aka kagari ka Kabakobwa, akaba asanzwe ari veterineri wikorera ku giti cye, kumukurira ibyangombwa yari yataye muri uwo musarani, birimo indangamuntu n’uruhushya rwo gutwara ibinyabiziga bumvikana amafaranga ibihumbi 25.
Ngo uwahawe akazi yacukuye ku ruhande ashaka abamufasha umugozi amanukiraho,aramanuka agezemo abamufashaga ngo bumva yikubisemo umugozi bari bafashe bawuzamura wonyine,bahita bagira ubwoba barigendera nta muntu urababona.
Ngo byaje kumenyekana inzego z’ubuyobozi n’abaturage baje bakuraho beto yari iwuriho ariko imbaraga zabo zo kuwucukura ngo bamukuremo ziba nke bahamagara ubuyobozi bw’akarere bwabafashije gukura imashini mu ruganda rwa CIMERWA itangira gucukura.
Yagize ati’’ yaguyemo ari saa tatu z’amanywa zo kuri uyu wa mbere, uwamuhaye akazi ahita aburirwa irengero kimwe n’abo bari bagafatanije kandi ntawari ubazi, kugeza ubu kumenya andi makuru bikaba byatugoye kuko twabuze n’umwe mu bakoraga ako kazi tukabura na nyiri ukugatanga, twamukuyemo uyu munsi [8/08/2018] yapfuye,…
Akomeza avuga ko umurambo we wajyanwe gukorerwa isuzuma, nyuma ukagarurwa muri aka kagari ugashyingurwa.
Umuyobozi w’aka karere Kayumba Ephrem na we wahise atabara, yabwiye Bwiza.com ko asaba abaturage kutajya bihutira ubwinshi bw’amafaranga ngo bayagurane ubuzima,ko bagomba gushishoza mbere yo gukora akazi runaka.
Ati ’’ni ngombwa ko abantu bagira ubushishozi no kumenya ingaruka ikintu cyagira ku buzima bwabo bagikoze, umuntu yabona ari mbi akacyirinda kuko ibyangombwa uwabitaye yagombaga kurangirwa inzira zo gushaka ibindi ariko ntatume undi muntu abura ubuzima gutyo ku maherere.’’
Vincent asize umugore n’abana 5 babayeho nabi kuko ngo wari umuryango ukennye, ubuyobozi bw’akarere bukavuga ko bugishakisha uyu wamuhaye akazi agashyikirizwa ubutabera bwasanga hari icyaha yabikozemo akabihanirwa.
Bahuwiyongera Sylvestre/ Bwiza.com


text:
Nk’uko bisanzwe bigenda, iyo Umujyanama ku rwego rumwe azamutse akajya ku rwego rwisumbuye, haba hagomba gutorwa undi mujyanama umusimbura kugira ngo Inama Njyanama y'urwo rwego yaba Akarere cyangwa Umurenge yuzure.
Ni muri urwo rwego mu Karere ka Gasabo hatowe abajyanama babiri, umwe ni Umujyanama Dr. Muyombano Aime yatorewe kuba Umujyanama rusange aho yasimburaga Umujyanam Nyamulinda Pascal wazamutse akajya ku rwego rw’Umujyi wa Kigali akaba ari nawe Umuyobozi w’Umujyi. undi mujyanama ni Anita Kivuye we yatowe muri 30% aho yasimbuye Umujyanama Beatrice Kambanze.
Abajyanama batowe barahijwe n’Urukiko rwisumbuye rwa Gasabo bikorerwa Imbere y’Umunyamabanga wa Leta muri Minisiteri y’Ubutegetsi bw’Igihugu Bwana Cyriaque Harelimana ari nawe wakiriye indahiro yabo. Uyu muhango kandi wari witabiriwe n’Umunyamabanga wa Leta muri Minisiteri y’Ubabanyi n’Amahanga n’Iterambere ry’Afrika y’Iburasirazuba Amb. Nduhungirehe Olivier hamwe n’Umuyobozi w’Umujyi wa Kigali.
Umuyobozi w’Akarere Bwana Rwamulangwa Stephen, yahaye ikaze abashyitsi ndetse anabamurikira Imihigo y’umwaka 2017-2018 mu rwego rwo kwerekana uko Akarere gahagaze ndetse akomeza abereka imbogamizi bahura nazo mu kazi ka buri munsi.
Minisitiri Nduhungirehe yasuye Akarere nk’Umuntu ushinzwe Akarere ka Gasabo muri Goverinoma akaba yaraje kuganira n’Abajyanama, Abanyamabanga Nshingwabikorwa b’Imirenge ndetse n’Abayobozi b’amashami mu Karere.
Uyu muyobozi yari yifuje kuganira ni'ibyo byiciro byose kugira ngo amenye neza isura y’Akarere. yavuze kandi ko ashinzwe kujya inama no kuba umuvugizi w’Akarere muri Guverinoma hamwe no gukurikirana ibikorwa by’Akarere nk’Imihigo ndetse n'ibindi.
Minisitiri Nduhungirehe, yasabye buri wese ko icyakoze cyose kigomba kuba kigamije inyungu z’Umuturage kuko niwe twese dukorera.
Yanasubiye ku kibazo cy’Abana b'abakobwa bafatwa ku ngufu, aho yasabye ko imibare yabo bana igomba kuba ijyanye n’imibare y'abakoze ibyaha bahanwe kuko akenshi usanga hagaragara umubare w'abahohotewe ariko agize uruhare muri ibyo byaha ntugaragare cyangwa ugasanga ari muto cyane.
Minisitiri Cyriaque we yabwiye Abajyanama barahiye ko indahiro bakoze bagomba guhora bayizikana, kuko indahiro Abayobozi bakora atari amazu meza, imodoka nziza bagenderamo ahubwo ari uguhora bibuka ko bagomba guca bugufi bagakorera Umuturage kuko ariyo mpamvu baba bari mu myanya barimo.
Yasabye kandi Abajyanama gufasha ubuyobozi bw’Akarere mu kurwanya Ruswa n’Akarengane kugirango Umuturage ahabwe ibyo agombwa.


text:
Ibintu 3 utari uzi ushyira mu maso bikangiza uruhu
Hari ibintu usanga abantu barishyiriyeho bavuga ko bituma umuntu akira ibiheri no kugira uruhu rwiza ndetse bigakwira mu bantu bakabifata nk’ukuri kandi ataribyo. Ibyo bintu akenshi iyo bishyizwe ruhu rwo mu maso ushobora gukira ariko ukiteza ibindi bibazo.
Umuti wo koza amenyo : usanga abantu bamwe iyo barwaye ibiheri bashyiraho uuti wo koza amenyo ngo bikire cyane cyane ku biheri binini. Kuri bamwe birakira bikanuma vuba ariko kuko umuti woza amaenyo utagewe gukoreshwa ku ruhu, haba harimo ibiwugize byinshi uruhu rudashobora kwihanganira.
Niho uzasanga nyunma yo gukir aibiheri uruhu rwumirana cyane. Ni ingenzi rero gukoresha uburyo burndi nko gukubaho tungurusmu kurusha kwimenyereza ko uzajya wisiga umuti wagenewe koza amenyo.
Amazi ashyushye ; ubusanzwe ku mubiri amazi ashyushye ni meza kuko atuma imitsi ikora neza n’umuntu akumva aruhutse neza. Gusa ku ruhu rwo mu maso ho aya mazi ashobora kukwangiza kuko yatuma uruhu rubura amazi rukumirana. Ibyo bitandukanye no kwiyuka ukoresheje amazi ashyushye kuko byo bizibura utwenge tw’uruhu.
Amavuta yagenewe gusigwa ahandi : abantu bamwe bafata amavuta yagenwe kwisiga ahandi ku ruhu nko ku mubiri usanzwe no mu mutwe bakayakoresha no mu maso. Mu maso yagomba kugira amavuta yaho yihariye ajyanye n’imiterere y’uruhu rwaho. Si byiza kuba wafata amavuta yagenwe koroshya intoki n’ibirenge ngo uyasige mu maso ushaka ko naho horoha. Uruhu rwo ku birenge ruba rutandukanye cyane n’uwo mu maso. Ntabwo rero bigamba gukoresha amavuta amwe mu gukemura ikibazo runaka.
Ibi bintu bitatu usanga abenshi babyibeshyaho bakab ababikoresha mu kwivura ibibazo bafite ku ruhu rwo mu maso. Kuri bamwe bashobor ano gukira ariko bikaba byateza izindi ngaruka ku ruhu. Ni ingenzi rero kwitonder aibintu bakubwiye ng nawe wumve ko uzahita ubisiga mu maso.
Gracieuse Uwadata


text:
Urumuri Initiative ni gahunda yatangijwe umwaka ushize ubwo BK yizihizaga isabukuru y’imyaka 50, ikaba igamije gutera inkunga ba rwiyemezamirimo bakiri bato, bafite imishinga ishobora kuvamo ubucuruzi bukomeye mu gihe kiri imbere.
Ku mugoroba wo ku wa 27 Kamena, BK ifatanyije n’Ikigo Inkomoko yatangaje 25 batoranyijwe mu basaga 100 bari biyandikishije, aho bagiye kumara amezi atandatu bahabwa amahugurwa ku bijyanye n’ubucuruzi.
Umuyobozi Mukuru wa Banki ya Kigali, Dr Diane Karusisi, yavuze ko iki gikorwa kigamije gufasha ba rwiyemezamirimo bakiri bato kuzamura ubucuruzi bwabo ndetse banarusheho kumenya uko bazazicunga neza.
Ati “ Uyu munsi twahisemo sosiyete 25 bazajya muri ayo mahugurwa y’amezi atandatu, hanyuma muri abo 25 tuzatoranyamo batanu bafite ibitekerezo byiza bigaragaza ububasha bwo kuvamo ibigo bikomeye, tubahe inguzanyo zitariho inyungu.”
Yakomeje avuga ko umwaka ushize batanze inguzanyo ihwanye na miliyoni 60 Frw, uyu mwaka akaba ashobora kurenga bitewe na sosiyete zizaba zatoranyijwe ndetse n’amafaranga zikeneye ngo zikomeze gutera imbere.
Mugisha Innocent washinze Ibitekerezo Digital Studio iri mu bigo byatoranyijwe, yavuze ko uretse kuba bafite amahirwe menshi yo kuba bahabwa inguzanyo yatuma barushaho guteza imbere gahunda yabo irebana no guteza imbere uburezi binyuze mu nkuru zishushanyije, ngo amahugurwa bazahabwa nayo azaba ari ingenzi.
Ati “ Iyi gahunda ya BK tuyitezemo ayo mahugurwa, uhuriramo n’abantu bafite ubunararibonye, nubwo bataguha amafaranga bakungura ubwenge ushobora kujya hanze ukabukoresha. Ikindi hari inguzanyo itagira inyungu, nayo tuyibonye twayikoresha mu kugura ibikoresho bizadufasha kwishyura ya nguzanyo mu buryo bworoshye.”
Mugisha avuga ko umwihariko bafite ari uko bavuga inkuru z’Abanyarwanda, aho biteguye kuzajya guhangana ku isoko mpuzamahanga, aho kugira ngo bakomeze kureba film zikubiyemo intwari zidasanzwe nka ‘Superman’ ahubwo bareba izirimo ‘Ruganzu’ n’abandi banyabigwi b’u Rwanda.
Umuyobozi wa Inkomoko, Niyonzima Nathalie, yavuze ko nk’ikigo gisanzwe gitanga amahugurwa kuri ba rwiyemezamirimo, bishimiye gufatanya na BK aho mu byo bazabafasha harimo kumenya uburyo barushaho guteza imbere ubucuruzi bwabo, gucunga umutungo, kumenya uko bareshya abakiliya n’ibindi.
Mu bigo 25 byatoranyijwe uyu mwaka harimo Moshions, SM SHOWROOM LTD, Ibitekerezo Digital Art Studio Ltd, Sanit Wing Ltd, Imagine We Publishers, Kaya Africa Ltd, Josh Innovation Limited, Lime Fresh Family Ltd, F4390 Specialized Cons. Activities, Iteterogahima Enterprise, Chocolate Point Ltd, Dkunderwear, Get It.
Hari kandi RwaBambooBikes, Beyond The Gorilll Experience, Vermi-Comp ltd, Umubano Leather Product, Bright Energy and Environment Management Ltd, Akeza Mutima Ltd, San Company Ltd, Nezerwa Bamboo Products Ltd, Detex Enterprises Ltd, House Of Tayo, STYLEBYJUAN, Nutrition Advisory Council Rwanda Ltd.
Amafoto : Moses Niyonzima


text:
MTN Rwanda yagabanyije ibiciro byo kohererezanya amafaranga kuri Mobile Money, inagabanya ingano ya make umuntu yashoboraga kohereza agera ku ifaranga rimwe.
Kuri uyu wa Mbere tariki ya 21 Gicurasi 2018, ni bwo iyi sosiyete y’itumanaho ikomeye mu Rwanda yatangaje ku mugaragaro uburyo bushya bwo kuba abakoresha serivise ya Mobile Money, bashobora kohererezanya amafaranga ari munsi y’igiceri cy’ijana kugeza ku ifaranga, bitajyaga bikunda.
Ibi bije nyuma y’aho mbere abakoreshaga Mobile Money batohererezanyaga amafaranga ari munsi y’ijana ndetse bakaba n’iyo bohererezanyaga ari munsi y’ibihumbi bitanu bakurwagwaho asa nk’aho ari menshi.
Mu biciro bishya, ubu uwohereza amafaranga ari hagati y’ifaranga kugera ku 100 Frw akoresheje Mobile Money akurwaho 3 Frw mu gihe uwohereje ari hagari ya 300 Frw na 1000 Frw akurwaho 35 Frw gusa.
Umuyobozi wa MTN Rwanda ushinzwe gucuruza no gukwirakwiza ibicuruzwa byayo, Norman Munyampundu, yavuze ko iyi gahunda igamije kugira ngo abafatabuguzi babo bose bisange muri Mobile Money.
Yagize ati “Twaje kumanura ibiciro bya Mobile Money kugira ngo abakiriya bayisangemo kuko abakoresha iyi serivise bamaze kuba benshi cyane, kuko uko barushaho kuyigana ari nako barushaho no kuyikoresha umunsi ku munsi mu buzima bwabo bwa buri munsi.”
Yanagaragaje ko Mobile Money (MoMo) yitabiriwe cyane kugeza aho serivisi ziyikorerwaho mu kwezi, yaba kubitsa no kohereezanya n’izindi zigera ku gaciro ka miliyari 98 Frw.
MTN Rwanda ifite abakiriya 1,600,000 bakoresha Mobile Money, iyi sosiyete ikaba yizeye ko uyu mubare uzakomeza kuzamuka.


text:
Abaturukiya
Abaturukiya cyangwa Abaturkiya (izina mu giturukiya : Türkler cyangwa Türkiye Türkleri ; Umuturukiya : Türk, Umuturukiyakazi : Türk kadını)ni ubwoko bwa Turukiya no muri Shipure y’Amajyaruguru.
Amoko[edit | edit source]
- Abaturukiya ba Turukiya
- Abaturukiya ba Shipure y’Amajyaruguru
- Abaturukiya ba Bulugariya
- Abaturukiya b’Ubugereki
- Abaturukiya b’Ahiska
Islamu[edit | edit source]
Kuva 1058, Abaturukiya bafata ubuyobozi bw’ahagenzurwa, cyangwa higanje Abayislamu kugeza mu kinyejana cya 20. Bahebuje cyane mu bugome, no kutagira imbabazi kurusha Abarabu.
Igitero cy’abaturukiya, ahagana mu burasirazuba , cyahagaritswe n’Abamongoli , baje bava muri Aziya yo hagati, ku ngoma ya Genghis Khan (1207-1227), uyu kandi yayoboye ingabo nyinshi cyane, yambuka igipande kinini cya Aziya yitwaje itoroshi n’inkota. Imigi 50.000 by’imigi minini n’imito iratwikwa. Miliyoni 5 z’abantu bicwa urw’agashinyaguro, muri abao bapfuye , 630.000 by’abakristo ni abo muri Aziya, y’iburengerazuba mu majyepfo y’inyanja y’umukara (Asie mineure).


text:
Rubavu: Inkuba yakubise abana 2 umwe ahita apfa
Mu Murenge wa Kanama wo mu Karere ka Rubavu, inkuba yakubise abana babiri bavaga ku ishuri, umwe ahita ahasiga ubuzima.
Byabaye ahagana saa munani n’igice, ibakubitira aho bigaga ku ishuri ribanza rya Kanama Catholique. Uwakomeretse yahise ajyanwa kwa muganga kugira ngo akorerwe ubuvuzi bw’ibanze.
Umunyamabanga nshingwabikorwa w’Umurenge wa Kanama, Tuyisenge Annociate, yavuze ko abo bana inkuba yabakubise mu masaha imvura yagwaga muri ako gace.
Yatangarije Kigali Today kandi ko no kuri uyu wa Kabiri, nabwo inkuba yakubise abandi bantu bane bo mu turere twa Rutsiro na Karongi.
Ibitekerezo ( 1 )
Ejobundi nabwo INKUBA yakubise abantu 4 barapfa muli Rutsiro na Karongi.Umwe yamukubise yiryamiye.Niyo mpamvu tugomba guhora twiteguye urupfu.Twakora iki?Hari ibintu 3 imana isaba umuntu wese utuye isi.
1.Imana idusaba kwiga neza bible kugirango tumenye neza icyo idusaba,tugikore (Zaburi 1:1-3).Icya kabiri,imana idusaba kujya mu materaniro ya gikristu (Abaheburayo 10:24,25).Icya 3,imana idusaba gukora umurimo Yesu nawe yakoraga wo kubwiriza abantu ubwami bw’imana (Yohana 14:12).Tukabikora ku buntu tudasaba amafaranga (Matayo 10:8).Tukigana bariya bantu bajya mu nzira bakabwiriza.Cyangwa Pawulo wabwirizaga abantu,akabifatanya n’akazi gasanzwe kugirango abeho.Byisomere muli Ibyakozwe 20:33.Yabohaga amahema akagurisha.Nyamara yari yarize University.Abakora ibyo bintu 3,imana izabahemba kuzuka ku munsi w’imperuka no kubaho iteka muli paradizo.Ufite ikibazo wazabaza baliya bantu babwiriza mu nzira.


text:
Mu Karere ka Gasabo nkahandi hose hatangijwe ku mugaragaro Igihembwe cy’Ihinga umwaka wa 2018 A. Uwo muhango ku rwego rw’Akarere ukaba warabaye taliki ya 21 Nzeri 2017 mu murenge wa Bumbogo Akagari ka Nyabikenke Umudugudu wa Karama.
Iki gikorwa cyakozwe ku butaka bungana na hekitari 84 bwatanzwe muri gahunda yo guhuza ubutaka bw’Abaturage ( Land consolidation) kugirango haboneke umusaruro uhagije. Ubutaka bwatanzwe n’Amatsinda 63 agizwe na bahinzi 800.
Kuri hekitari 84 z’ubutaka zahujwe, ejo hatewe izigera kuri 15 ziterwamo ibigori ku bufatanye n’ingabo, Police n’abaturage ariko gahunda iracyakomeje kugeza hose hatewe.


text:
KANDA HANO UREBE VIDEO
Abantu benshi ntibasobanukiwe n’ikintu cyitiriwe izina rya SHISHA gikunze guhuruza abantu batandukanye cyane cyane urubyiruko, haba abakobwa cyangwa abahungu. Ubusanzwe SHISHA si ikinyobwa ndetse sinitabi risanzwe rizwi nk’andi matabi icyo bihuriyeho byose ni uko bikoreshwa mu gutumura umwotsi wabyo akaba ariwo bahumeka.
Gusa hagataho abantu benshi bakoresha SHISHA, bayikoresha bishimisha ariko ntibatekereza kungaruka mbi ishobora gutera zigatuma ubuzima buba mukaga
SHISHA ni iki?
Nk’uko tubikesha urubuga Wikipedia, SHISHA ni uruvange rw’ibintu binyuranye bitwikirwa mu gikoresho cyabugenewe, bigatanga umwotsi, ari wo umuntu akurura yifashishije umupira ucometseho bita ‘hookah’. Bimwe muri ibyo batumaguramo ni nk’ifu, ibikamba bya pome cyangwa se orbite, chocola, umuneke, ’watermelon’ n’ibindi.
Ibi bikongezwa n’ikara riba ririmo, ni uko bikarekura umwotsi, ari wo unyura muri rwa ruhombo ushyira ku munwa ugakurura. Nyamara kandi ntitwabura kuvuga ko hari n’abashobora gushyiramo itabi cyangwa ibiyobyabwenge bindi nk’urumogi.
Dore ingaruka mbi za SHISHA ku buzima bw’umuntu:
Nk’uko tubikesha urubuga quitshisha, mu nkuru bahaye umutwe ugira uti “The Effects of Smoking Shisha”, dore zimwe mu ngorane wagira niba ukunda kunywa SHISHA:
- Muri shisha harimo uburozi bwa CO (carbon monoxide): Ubushakashatsi bwagaragaje ko ubu burozi ari bwinshi kurenza ububa mu gutumura isigara. Ubu burozi ni bubi ku bihaha kuko butuma umubiri utakira umwuka mwiza wa oxygen uhagije bityo ingaruka zikaba kubura ingufu mu mubiri, no mu bwonko by’umwihariko.
- Habamo ibitera kanseri: Kunywa SHISHA byongera mu mubiri uburozi bwa nicotine, tar, CO, cobalt, plomb byose bikaba ari ibyangiza uturemangingo tukugize, bigatera kanseri.
- Yangiza ibice bitandukanye by’umubiri.:Uretse kuba umwotsi utera uburwayi, unangiza inyama zo mu nda cyane cyane umutima n’ ibihaha. Ibi nubwo bidahita bigaragara ako kanya nyamara buhoro buhoro bigenda byangirika.
- Muri shisha habamo n’itabi: Nubwo abenshi batabizi ariko haba harimo itabi. Itabi rikunze gukoreshwamo ni iryitwa Maassel, gusa kubera impumuro riba rifite ntiwatahura ko ari ryo.
- Ikara rikoreshwa ryongera ibyago byo kurwara: Kugirango uriya mwotsi uboneke, hakoreshwa ikara riba ryaka, rigatwika ibintu bikiri bibisi. Ibyo byose bituma muri wa mwotsi utumura hagendamo ibinyabutabire byinshi bibi, byose bikaba byongera ibyago byo kurwara indwara zinyuranye cyane cyane izo mu buhumekero na za kanseri.
- Ituma uba imbata yayo: Nkuko kunywa itabi bibata umuntu ku buryo kurireka biba ikibazo, ni kimwe no kuri shisha kuko uburozi bwa nicotine butera ububata buba mu itabi ni nabwo buyigize. Ubu burozi butuma habaho irekurwa rya dopamine, uyu ukaba umusemburo utuma wumva ufite akanyamuneza. Nubwo bamwe bashobora kuyisimbuza itabi, nyamara na yo itera ububata nk’ubuterwa n’itabi.
- Ku bagore batwite igira ingaruka ku mwana uri mu nda: Kuyinywa utwite bigira ingaruka ku mwana uri mu nda zo kuvuka adafite ibiro bihagije, n’ibindi bibazo binyuranye umwana ashobora kuvukana.
- SHISHA ikwirakwiza indwara zitandukanye: Kubera ko inyobwaho n’abantu benshi ku muheha umwe, yafasha mu gukwirakwiza indwara zinyuranye nk’igituntu, hepatite,infections n’izindi ndwara zinyuranye zandurira.
KWIZERA Juvenal-Ibyamamare.com


text:
Bigizi Gentil yanenze abahanzi ba Gospel batumirwa mu bitaramo bya Secural bakabeshya ngo bagiye mu ivugabutumwa.
Yanditswe na
12 June 2018 saa 05:58'
Umuhanzi Bigizi Gentil umaze kwamamara kubera impano ye y’ubuhanzi bw’indirimbo zo kuramya Imana yanenze cyane bamwe mu bahanzi ba Gospel batumirwa mu bitaramo bitari ibyo guhimbaza Imana bakabyitabira babeshya abantu ko intego yabo ari ivugabutumwa .
Muri iki gihe bamwe mu bahanzi baririmba indirimbo zihimbaza Imana barimo kwitabira cyane ibitaramo by’abahanzi bataririmba gospel bakavuga ko ari ho haba hari abantu benshi bakeneye kumenya ubutumwa bwiza bwa Yesu kristo kurusha no mu nsengero .
Aba bahanzi iyo ubabajije babahita baguhamiriza uburyo kuririmba ahantu nk’aha aribyo byiza ku bahanzi ba Gospel kuko aba ari uburyo bwiza bwo kubwiririza ubutumwa kuko haba harimo benshi bakwiye kubumenya kugira ngo bihane, ibi ariko siko Umuhanzi Bigizi Gentil abyumva kuko avuga ko ijambo ry’Imana rivuga ko tutagomba kwivanga n’abanyamahanga .
Bigizi Gentil yagize icyo avuga ku bahanzi ba Gosel bitumirwa mu bitaramo bya Secural
Bigizi Gentil ubwo yabazwaga n’umunyamakuru wa Radio imwe muzikorera hano mu Rwanda icyo avuga kubahanzi b’indirimbo zo kuramya no guhimbaza Imana bari kugenda batumirwa mu bitaramo bitandukanye bya Secural bahuriramo n’abahanzi baririmba indirimbo zitari izo guhimbaza Imana yewe ugasanga biragusaba ko uzaririmbira mutubari.
Bigizi Gentil yasubije iki kibazo agira ati:" Ntabwo ari byiza rwose kuko ijambo ry’Imana ridusaba kutivanga n’ibibi ikindi kandi niba warahamagariwe gukorera Imana korera Imana nyine ureke kuvanga kuko niba warahamagariwe gukorera Imana yikorere we kuvanga ibintu".
Bigizi Gentil yabajijwe ikibazo kindi kivugako kenshi iyo ubajije abahanzi ba Gosel batumirwa mu bitaramo bya Secural bagusubizako ari uburyo bwiza bwo gukora ivugabutumwa ,yasubije muri aya magambo ati :"Sindabona umuntu uririmba muri Gosepl asaba kuzajya kuririmba muri Guma Guma biramutse binabaye ubwo Guma Guma niyo yaba yatumiye uwo muhanzi bityo rero kubeshya abantu ngo ugiye mw’ivugaubutumwa kandi atari wowe wabyisabiye ahubwo babigusabye ngo babone Public yawe biba bifite ikindi kibyihishe inyuma kidafite aho gihuriye n’ivugabutumwa".
Bigizi Gentil yanagarutse ku kibazo cy’abahanzi baririmba indirimbo zo kuramya no guhimbaza Imana bakorana indirimbo n’abahanzi baririmba iz’isi aho yavuzeko Imana ariyo izamura umuntu ko kwivanga n’abanyamahanga ng’ukunde uzamuke nta kiza byakuviramo.


text:
1 2
Murakoze cyane , ahubwo iyo ngenga bihe niyo kuko rwose abana ntibari bakiga , bagera mu ishuri bagasinzira nyuma ya saa sita. kubera izuba ryinshi. mu mpeshyi.
Ariko Kokomo tuzagira uburezi buri stable ryari. Ko abana bahangirikiye. Nizere ko bitazahindura cyllabus
Ideas are promising related with holidays
Izi mpinduka byazaba byiza bijyanye no gukuraho ibyo guterura abanyeshuri batabitsindiye babimura mu wundi mwaka kuko kuriya aba ar'ukwica ejo hazaza he. bikajyana no kuringanyiza imbyaro kuko uko Abantu baba benshi cyane n'ina ko kubafasha kugera Ku ntego zabo biba ingorabahizi kuko umubare w'abaturage uriho uriyongera cyane bitajyanye n'ubukungu bw'igihugu n'ubuso budahinduka.
Muzatubarize ministry wuburezi Impamvu ahogushakira umuti uburezi burihasi birebera ingenga bihe byamfuye byose bava muri francifoni dufite ikibazo cyabarimu badashoboye nigute umuntu asoza imyaka itandatu yamashuri yisumbuye atabasha nokwivuga bwibura mururimi yumva birabaje
Muzatubarize ministry wuburezi Impamvu ahogushakira umuti uburezi burihasi birebera ingenga bihe byamfuye byose bava muri francifoni dufite ikibazo cyabarimu badashoboye nigute umuntu asoza imyaka itandatu yamashuri yisumbuye atabasha nokwivuga bwibura mururimi yumva birabaje
Muzatubarize ministry wuburezi Impamvu ahogushakira umuti uburezi burihasi birebera ingenga bihe byamfuye byose bava muri francifoni dufite ikibazo cyabarimu badashoboye nigute umuntu asoza imyaka itandatu yamashuri yisumbuye atabasha nokwivuga bwibura mururimi yumva birabaje
Mu by'ukuri bibaye byiza umwaka w'amashuri wakongera ukajya utangira mu kwa 9 ukwarangirana n'ukwa 6.Kubera mu zuba ntibyorohera abana ndetse n'abarimu usanga abana bananirwa cyane bamwe bazana imyuna kubera gukina mu mpeshyi.Igihembwe cya 2 ntikiborohera kandi aba ari kirekire
na ziriya combination muzazikureho cyane cyane izitigisha imibare nka pcb!! nta sciences itagira imibare ni nk inzu itagira fondation.kuko ku isi yose uretse mu rda biga imibare naho twe uva mu Rwanda warize pcb wasaba biologie i burayi ukiga imibare ( bo bita basic) twe tutarayize abandi bana bose ( nabo mu bindi bihugu bya Africa ) bayizi bakibaza aho uturutse niba warize cg utarize.nyamara uvuye ku kigo cy ikitegererezo aho.iwanyu bariha frw atagira ingano.mu gihe abandi babikurusha baba banigira ubuntu dore ko ino kwiga ari ubuntu kubanyeshuri babo.muge mwibaza namwe.kdi abo ba ministree barabizi abana babo biga za burayi n america donc barabizi ko ino imibare ariryo banze
ibi ni sawa kabisa, kuko na Burundi ntibigeze bahindura kandi ubona bakanyakanya muri education rusange.
Ahwii turabashimiye byimazeyo, abana bari barahagorewe! Imana ibahe umugisha!
Ibi nibyo bita guhuzagurika: Birababaje!!!!!
Turabishyigikiye cyane cyane cyane! utabyumva azaze tubitorere kandi azaba yigiza nkana.
byaratinze ahubwo. hari hategereje iki ngo bikorwe imbere abana abababyeyi abashinzwe amashuri babisabiye?
Ubundi nibyo byari gakondo yacu. Ariko uzi kwiga inyagatare mukwakarindwi?
Ibi bintu ni byiza cyane pe! Amazi na yo yari ikibazo gikomeye mu mpeshyi! Dushimiye abayobozi bacu babitekerejeho neza mu rwego rwo gufasha abana b'Imana n'ab'igihugu cyacu. Bakoze
Ahwiiiiii Nyagasani asingizwe weeeee umwana wanjye yararwaye igihe cyose kubera iyi climat PM Ngirente yahise abyumva abandi mbere wapi Isaac we rwose yari yabihakanye ngo ntibizabaho babimubajije. Ohhh ndanezerewe nshimiye na Eglise Catholic yatabaje bikomeye abasenyeri ntako batagize! Mwarakoze cyane
Ibya Education yo mu Rwanda ni akumiro!!! ni uguhora muri muzunga! uburezi bwo muri iki gihugu bukeneye gusubirwamo kuko ingenga bihe ni akabazo kari toto ukurikije n'ibindi bibazo bihari
Ibi ni byiza turabishimye pe.Muzanatubarize ibujyanye no gucumbikira abana ba primaire mu kigo Niba bizakomeza umwaka utaha.
Abana Bacu bari barahagorewe ,ngiyo imyuna,ngaho imitwe idakira,Reba igifaransa bakuyeho ,NGO kiragarutse kigwa gite se ahubwo???ko aragahomamunwa!!!!birababaje ibiba muburezi nahanyagasani
1 2


text:
Marie Josee Uwiringira
Abakobwa icumi barangije amashuri yisumbuye bahisemo kwiga kuboha Agaseke n’ibindi bikoresho bibohwa mu buhivu, bakuramo amafaranga abafasha kwibonera ibyo bakeneye.
Aba bakobwa bakirangiza kwiga begereye abagore 22 bo muri koperative “Ngwino ukore “ ikorera mu murenge wa Bushoki, babigisha kuboha ndetse babona n’isoko ry’abanyamerika “Indigo Africa”, ribaha amahugurwa rikanabagurira ibyo bakora.
Nyuma y’amahugurwa bamazemo amezi atandatu, aba bakobwa batangiye kwinjiza amafaranga avuye mu byo baboha. Bibatera ishema kuba bibonera ibyo bakeneye batagombye gusaba ababyeyi cyangwa abandi bantu.
Umwe muri aba bakobwa witwa Umugwaneza Goretti wiga muri Kaminuza, ahamya ko n’ubwo hari abagaya uyu mwuga akora, kuboha byamurinze kugira ikintu yifuza ntakibone cyangwa ngo agisaba nk’uko abibona ku bandi banyeshuri bo muri kaminuza.
Aragira, ati “kuko niga mu mpera z’icyumweru, indi minsi ndaza nkaboha, nkagurisha, ubu ntawe ngisaba kuko amafaranga make mbona ku kwezi ni ibihumbi mirongo ine. Nkenera umwenda nkawigurira, nakenera kwisukisha nkabikora, impapuro zo kwigiraho nkazigura; ababyeyi mbabaza amafaranga y’ishuri gusa”.
Uyu mukobwa wiga mu ishami ry’Icungamutungo n’Ubukungu mu mwaka wa kabiri, muri INATEK (Ishami rya Rulindo), atangaza ko uyu mwuga azakomeza kuwukora, ku buryo azawukuraho igishoro mu gihe azaba arangije kwiga.
Mu myumvire ya bamwe mu rubyiruko hari ababwira ko bize gufata ikaramu batakorana imyuga n’abatarize. Nyamara Muragijemariya Clarisse, warangije amashuri yisumbuye mu ndimi (Icyongereza, Igifaransa n’Ikinyarwanda), ahamya kuboha byamurinze ubushomeri.
Ati “Ntitwigeze tuvuga ngo turahura n’ubushomeri. Uko twakaga amavuta cyangwa Kotegisi ababyeyi tugiye ku ishuri ntabwo ariko bikimeze. Ubu natwe tugeze igihe cyo kubafasha. Najyaga nibaza uko nzatunga telefone, ariko ubu mfite “smartphone”.
Umubyeyi, Mujawayezu Yozefa, Perezida wa Koperative akaba ari na we wabahuguye mu buboshyi, ahamya ko ubushake n’umurava by’abo bakobwa, bigaragaza ko imyumvire y’abo itandukanye n’iy’abandi banyeshuri. Ati “ubu iyo abo biganye bababonye bitunze, bifuza kumera nka bo kandi barize kuboha babareba”.
Kwinjira muri koperative bigeze ku nshingamuryango y’amafaranga y’u Rwanda ibihumbi makumyabiri (20,000 Frw), buri munyamuryango atanga muri Koperative icumi ku ijana (10%) by’amafaranga yavuye mu gihangano yaboshye.


text:
Good Samaritan Family Friends ni umuryango wiyemeje gusura abarwayi barwariye mu bitaro bitandukanye mu gihugu, bakabagemurira bakabahumuriza buri munsi, bibanda ku barwayi cyane cyane badafite kivurira baba baturutse mu ntara batagemurirwa buri munsi bigatuma bashobora kumara iminsi myinshi batarya. Good Samaritan Family Friends irabishingira ikajya ibagemurira buri munsi, ndetse ikabagezaho n’ibindi bikoresho bakenera gukoresha nk’isabune, impapuro z’isuku, imyenda, amabido, amabase, kubishyurira ibitaro, n’ibindi byose abarwayi bakenera.
Good Samaritan Family Friends ikorera mu mugi wa Kigali mw’isoko rya Nyarugenge (Nyarugenge Market) umuryango No. GF 39.
Ukeneye kubatera inkunga mu gukora iki gikorwa nawe wabafashisha icyo aricyo cyose ushoboye bafashisha abarwayi, nk’ibyo kurya, utubido n’ibindi bikoresho utagikoresha, imyenda utagikeneye, amafaranga n’ibindi byose wumva wabateramo inkunga ngo bakomeze uwo murimo mwiza.
Ukeneye ibindi bisobanuro wahamagara kuri izi nimero 0786271177 / 0725271177.
Wifuza kohereza amafaranga wakohereza kuri:
- MTN Mobile Money: 0785459850 (JEAN BUNGURUBWENGE)
- Tigo Cash: 0725459850 (JEAN BUNGURUBWENGE)
- cg ukabasanga aho bakorera Mw’isoko rya nyarugenge Umuryango No. GF 39.


text:
Inyungu ziri mu gukorera Imana / Ev. Francois NTAKIRUTIMANA
“ Kuko Imana izitura umuntu wese ibikwiriye ibyo yakoze.Abashaka ubwiza n’icyubahiro no kudapfa babishakisha gukora ibyiza badacogora, izabitura ubugingo buhoraho.”(Abaroma 2:6-7)
“Uwicisha bugufi, akubaha Uwiteka, ingororano ye ni ubukire n’icyubahiro n’ubugingo.”(Imigani 22:4)
Twaremwe mu buryo butuma dukorera Imana kdi dukwiriye kubikora tubikunze kuko harimo inyungu nyinshi.
Mbere yuko abubatsi bashushanya inzu nshya barabanza bakabaza ngo iyi nzu igenewe iki ? Izakoreshwa ite? Umurimo inzu yagenewe niwo utuma bayiha isura runaka. Mbere yo kukurema Imana yabanje guhitamo uruhare ishaka ko uzagirira isi. Turi abantu Imana yaremye ituremeye imirimo myiza muri Kristo Yesu kugira ngo tuyigenderemo .
Umuririmbyi yateye igihimbano cy’umwuka Chorus ati “Gukorera Imana burya nta gihombo uyikorere ubikunze maze wirebere”. Tera intambwe imwe gusa wigira imbere urebe ibitangaza Uwiteka agukorera .
Hari ibintu 4 abantu dukunda dushakisha ingufu ariko biba ari ibihembo by’abantu bakoreye Imana :
Iyo urebye muri ino minsi ya none abantu duhirimbanira gushaka ibi bintu tugiye kuvuga ariko ibanga ryo kubigira narindi ni ugukorera Imana na yo ikabiguha utavunitse .
1. Ubwiza
Abantu benshi dukunda ko abantu batubwira ko turi beza haba inyuma (physical appearance) cyangwa imyitwarire yacu, aho usanga umuntu agerageza kwihindura isura ngo abe mwiza, ufite uruhu rwirabura agashaka kuba inzobe kugira ngo abantu bamuboneho ubwiza ariko ubwiza n’imwe mu nyungu zo gukorera Imana .
2.Icyubahiro
Icyubahiro nicyo gitumye abantu tutubahiriza inshingano Kristo yadusigiye yo kubwiriza ubutumwa bwiza .Icyubahiro ni hatari kuko hari n’abicana bashaka icyubahiro . Ikindi iyo urebye ingero nyinshi muri bibiliya usanga abantu bagiye bishakira icyubahiro barapfaga kuko icyubahiro ni icy’Imana , ikagiha n’abantu bayo bayikorera.
• Umwami Nebukadinezari yagiye kurisha mu ishyamba kuko yumvaga afite icyubahiro. (Daniyeli 4:27)
• Umwami Herode abantu bamwise imana abona ko ariyo ahita agwa arapfa.. (Ibyakozwe 12:20-23)
• Icyubahiro Imana irakiduha ikindi kandi izaduha ikiruta ibindi yo ubwayo. "Umuntu nankorera ankurikire, kuko aho ndi n’umugaragu wanjye ari ho azaba. Umuntu nankorera Data azamuha icyubahiro."( Yohana 12:26)
3. Kudapfa
Urupfu rurababaza cyane kandi ntamuntu urukunda kuko rutera umubabaro ,ariko bibiliya yatubwiyeko imirimo y’abakiranutsi ibakura murupfu ikabinjiza mu bugingo. Aha urupfu bavuga ni urupfu rwa kabiri .(Luka 16:19-31)
Uburyo 3 bwo gupfa
• Gupfa mu mwuka: Aha uba ugifite amahirwe yo kwihana no kwizera Yesu kristo .( Itangiriro 2:17, Ibyahishuwe 3:1)
• Gupfa mu mubiri: Urupfu rusanzwe rwo gushiramo umwuka abantu twese ruzatugeraho .( Itangiriro3:19, 5:5)
• Urupfu rw’iteka: Uru ni urw’abantu bose banze kwakira kristo no kwihana .Imana izaruturinde .( Ibyahishuwe 20:14-15)
4.Ubukire
Ubukire burimbuje abantu benshi babushakishiriza mu kugambanira abandi, ubujura….. Iyo urebye umuntu wese aba yumva ashaka kuba umukire ariko uburyo bwo kubigeraho benshi baca mu nzira zitari nziza.
Bibiliya iraturangira inzira kandi nziza yo kugera ku bukire ariyo kwicisha bugufi dukora ibyo gukiranuka, ingororano yacu ikazaba ubukire icyubahiro n’ubugingo .
Ev / Francois @ agakiza


text:
Ku isi hose, umunsi w’abari n’abategarugori ufatwa nk’umunsi wo kwizihiza ibikorwa by’intagereranywa byagezweho n’abari cyangwa abategarugori ndetse hakomeza gushimangirwa uburinganire.
Buri mwaka umunsi mpuzamahanga w’abari n’abategarugori wizihizwa kuwa 8 Werurwe. Bwa mbere uyu munsi ukaba warizihijwe mu mwaka wa 1911, hakaba harabaye ibikorwa bitandukanye byerekana ko abari n’abategarugori bashoboye kandi ko imbaraga zabo hari aho zageza igihugu igihe bahawe amahirwe.
Ni kubw’iyo mpamvu rero Kaymu Rwanda nayo yatekereje cyane ku bari n’abategarugori mu Rwanda ibashyiriraho icyiciro(category) yo guhahiramo bimwe mu byo bakoresha mu buzima bwabo bwa buri munsi ndetse ku giciro cyiza.
Kanda hano utangire uhahe http://bit.ly/1LOTEIR
Kaymu Rwanda kandi yarashyizeho irushanwa (competition) kuri Facebook page yabo (Kaymu Rwanda) aho hazajya habazwa ibibazo bijyanye n’uyu munsi hanyuma usubije neza agatsindira Kaymu Kash ya 15,000 RWF
Kaymu Kash akaba ari voucher ziba zifite agaciro k’amafaranga,umuntu wazitsindiye akaba azikoresha ahahira kuri Kaymu


text:
JW LIBRARY
Uko wakongera kubona imirongo wigeze gusoma—Android
Porogaramu ya JW Library ibika urutonde rw’ingingo cyangwa ibice bya Bibiliya wigeze gufungura. Urugero, ibyo bigufasha kongera gufungura umurongo wa Bibiliya wigeze gusoma.
Ushobora gukora ibi bikurikira:
Kureba ibyo wigeze gufungura
Kanda ahanditse ngo Ibyo wigeze gufungura kugira ngo urebe urutonde rw’imirongo ya Bibiliya n’ingingo wigeze gusoma. Noneho ukande ku murongo cyangwa ingingo runaka wifuza biri kuri urwo rutonde.
Gusiba ibyo wigeze gufungura
Kanda ahanditse ngo Ibyo wigeze gufungura kugira ngo ufungure urutonde rw’ibyo wigeze gufungura. Kanda Siba kugira ngo ukuremo urwo rutonde.
TIbyo tumaze kuvuga haruguru, byasohotse muri Gicurasi 2014, kuri porogaramu ya JW Library verisiyo ya 1.2, ikoreshwa na iOS verisiyo ya 2.3 cyangwa izasohotse nyuma yayo. Niba utabona ibi bintu tumaze gusobanura, ushobora gukurikiza amabwiriza ari mu ngingo ivuga ngo “Tangira gukoresha porogaramu ya JW Library—Android” munsi y’ahanditse ngo “Ibishya”.


text:
Amafoto Atandukanye y'Ibituba
Video zo Guswera Zitandukanye
Video zo Kunyaza
Video zo Guswera Igituba Kinini
Video zo Guswerana z'Abagande
Video zo Guswera z'Abahinde
Video za Rugongo nini
Video z'Abakobwa Barimo Kwikinisha
par Bangambiki
Karekezi ni umusore mwiza, wambara akaberwa, abakobwa bakamubenguka. Ariko harimo akabazo. Nta buze uburyo yasaba akarongora ariko barasaba bakarangwa bakarongora ariko we reka da. Abakobwa benshi bamaze kurongorwa mu gace atuyemo abantu benshi bakekaga ko azashakamo umwe.
Amaze kubona bimuyobeye, yiyegereje umukobwa barakundana bakajya batemberana, tubona birashyushye. Hashize iminsi babaranga mu rusengero ko bazarushinga, hashize iminsi umuhungu abishingukamo batangira kubashunanira inzara. Bamwe bati ni uko umukobwa atari mwiza kandi akuze, nta n'amenyo y'imbere agira-yakoreshaga aya plastique. Umukobwa ntiyari yarize ariko yakubitaga amadarubindi ukagira ngo ingenieur! Nuko uwo muhungu aba amubenze k'umunota wa nyuma atyo abandi bati "Nuko n'ubundi wari ugipfuye, umusore nkawe akazana ruriya rujyo!" Ubwo umuhungu yumvise akomeje kugira ka morale atangira kujya afungira ipantaro imatimba(sinzi impamvu babyise gufungira ipantaro i Matimba cyokora i Matimba ni hafi y'i Nyabwishongwezi na Kagitumba mu majyaruguru ya Province y'i Burasirazuba. Gufungira ipantaro i Matimba bivuga kuyifungira hejuru mu nda nk'abazayirwa cyangwa nk'abapadiri bera!)
Hashize iminsi umuhungu aribwira ati "Nyamara ndimo ndaseba" ab atangiye urkundo n'undi mukobwa. Uwo mukobwa na we ntiyari mwiza. Yari umukobwa ukuze ufite nk'imyaka mirongo itatu. Ufite imisatsi y'injwiri kandi akirabura nk'ubwire bwije nabi, usibye ko yamwenyuraga amenyo akayamaraho uruhu agira ngo agushe neza umuhungu-ni ko twabibonaga.
Abantu batangiye kuvuga bati"Ariko se mana Claude ni umusazi cyangwa byagenze bite, ni nde musore wiyubashye koko watinyuka gutemberana n'iriya fuku?" Hashize iminsi barabaranga. Barabazana babahagarika imbere yacu habura ukoma amashyi bagaruka kwicara. Dutegereza iby'ubukwe no kuzarya inyama n'amayoga amaso ahera mu kirere, twaje kumenya ko bwapfuye.
Abazi Karekezi bahamya ko ari ikiremba, abantu basigaye bavuga ko impamvu Karekezi atarongora ari uko "kadahaguruka" naho ngo iby'abakobwa babi ahitamo no niuko "nta mukobwa ukwiye kurongorwa wamwihanganira" ni yo mpamvu abeshya "abagumiwe batagira kirora" akabakoza isoni.
INKURU BISA
Uburyo bwo Kureshya Umusore Cyangwa Umukobwa
Urukundo
Urugo Ruhire


text:
Uwabaga yariye cyane bikabije akamererwa nabi, bamucishaga mu misoto akoroherwa. Abadamu babagiraga inama yo kuturira mu kigega basize inyuma yabo abagabo, kuko bashoboraga kubabona ubwambure.
Cyaraziraga gucana agasongero k'ikigega. Umukungu wamubwirwaga n'umubare + ubunini bw'ibigega yabaga atunze iwe. Ibigega byahunikaga imyaka neza ntimungwe, kuko akayaga kabaga gahitamo.
Ibigega inenge yabyo, nuko byabaga biri hanze bidafungwa n'ingufuri, bityo umujura akaba yakwinjiramo uko ashatse. Ibigega byatangiye gucika mu myaka ya za 70.
Gusa iryo zina ryarakomeje, nuko ama "dépôts" y'ibiribwa nayo bakayita ibigega.


text:
Ubuyobozi bw’Itorero ry’Abadivantisiti b’Umunsi wa Karindwi mu Rwanda buratangaza ko bwanenze indirimbo ya korali Integuza yitwa Banza Uhehe Ayo waneye ku bw’amagambo nyandagazi bakoresheje n’ubwo ubutumwa burimo ari nta makemwa.
Muri iyi minsi ku mbuga nkoranyambaga hari kuzenguruka indirimbo ya Korali Integuza yitwa ‘Banza Uhehe Ayo Waneye’(bivugwa ko ari iyo mu Itorero ry’Abadivantisiti b’Umunsi wa Karindwi bo muri Congo).
Abantu benshi batunguwe no kumva korali iririmba indirimbo zihimbaza Imana, ikoresha amagambo nyandagazi mu gihangano cyayo , maze irahererekanywa ku mbuga nkoranyambaga.
N’ubwo bigoranye kumenye iby’iyi korali, abantu twaganiriye batubwiye ko ari iyo muri Repubulika Iharanira Demukarasi ya Congo mu gace ka Masisi, ahaba abantu benshi bavuga ikinyarwanda.
Mu kiganiro Eachamps yagiranye n’Umuyobozi w’Icyiciro cy’itumanaho mu Itorero ry’Abadivantisiti b’Umunsi wa Karindwi mu Rwanda, Onesphore Yadusoneye yadutangarije ko bayumvise ariko ko nta gihamya cy’uko ari iyo mu itorero ryabo.
Yongeyeho ko n’ubwo ari indirimbo ivuga ubutumwa bwiza abayiririmbye bakoresheje imvugo nyandagazi kandi bidakwiye.
Yagize ati “ muri iriya ndirimbo harimo amagambo atari meza, ubutumwa burimo ariko harimo n’imvugo nyandagazi, twebwe hano mu Rwanda ubusanzwe barabanza bakagorora imvugo ikoreshwa kugira ngo bijyane n’ibyo twizera.”
Onesphore Yadusoneye usanzwe ari n’Umuyobozi wa Radio Ijwi ry’Ibyiringiro yakomeje avuga ko iyi ndirimbo badashobora kuyicuranga kuri radiyo yabo gusa ngo uwashaka kuyumva ku giti cye yakumva ubutumwa burimo ariko ntiyite ku magambo nyandagazi arimo.
Yagize ati “ nkatwe dufite radiyo ariko ntabwo iriya ndirimbo twayicuranga, uwashaka kuyumva yayumva ku giti cye kuko harimo ubutumwa ariko ntago ari ibintu kwigana ngo ujye guhimba.”
Bivugwa iyi korali Integuza isanzwe ifite izindi ndirimbo ziri mu rurimi rw’ikinyarwanda.


text:
Monthly Archives: March 2018
Ubwicanyi bwabaye mu Rwanda muri 1994 tubwite ngo iki?
Intambara yabaye mu Rwanda kuva 1990 kugeza 1994 yadutwaye abantu benshi kandi idusigira ibikomere byinshi ku mitima yacu. Ntawabivuga atavuze intandaro y’imfu zitari ngombwa abanyarwanda bahuye nazo. Muri make nkurikije amakuru yagiye hanze, ni akagambane k’amahanga yashatse kwigarurira akarere k’ibiyaga
RDC/AFERWAR – DUTERIMBERE : BA “BANDEBEREHO” BANZE GUCIKA INTEGE KURUGAMBA RW’UBUZIMA.
Muraho murakomeye nshuti basomyi b’urubuga rwacu! Turizera ko intangiriro z’umwaka wa 2018 zikomeje kubabera nziza. Hano mu mashyamba ya Repubulika iharanira demokarasi ya Congo, natwe turakomeye dukomeje kwihanganira ubuzima butoroshye tubamo, kandi Imana iraturinze n’ubwo bwose abifuza ko twarimbuka tugashiraho
UBUTUMWA BW’UMUYOBOZI MUKURU WA FDLR BUGENEWE ABACUNGUZI N’ABACUNGUZIKAZI KU MUNSI W’ABARI N’ABATEGARUGORI KU ISI YOSE KUWA 08 WERURWE 2018
Bacunguzi, Bacunguzikazi Bari, Bategarugori, Bavandimwe, Nshuti z’Urugaga FDLR. Mbere ya byose mbanje kubasuhuza mu ntego y’Urugaga rwacu FDLR, nimugire Ubutabera, Amahoro, n’Ubwiyunge byo bizatugeza ku Majyambere ahamye. Tubifurije kandi amahoro n’umugisha biva ku MANA yo Mugenga wa byose akaba n
UMWAMI MUTARA III RUDAHIGWA NTAKWIRIYE KUGIRWA INTWARI Y’U RWANDA
Uyu mugabo wavuye ku isi afite imyaka 58 y’amavuko usanga benshi mu banyarwanda muri rusange yaba abahutu abatutsi cyangwa abatwa bamuvuga neza. Haba kugiti cye nk’umuntu cyangwa yaba mu mwanya we nk’umwami. Benshi mubamushyira mumajwi nk’umuntu mwiza babikomoza ku ineza
INZARA N’INGOMA KALINGA NTIBISIGANA, UBWAMI BWAZANYE RUZAGAYURA, KAGAME AZANA NZARAMBA
Bavandimwe dusangiye gupfa no gukira, uzababwira ko ubwami n’ingengabitekerezo yabwo atari bibi, uwo muzamufate nk’umwanzi karundura. Havugwa kandi hanavuzwe byinshi by’ukuri ku bubi bw’Ingoma z’abatutsi zishingiye kuri Kalinga, ingoma nkoramaraso, yamaze abagabo mu gihugu, tutaretse imfubyi yasize, n’abapfakaye kubera Kalinga ,
PHILIP NDIHO ATI: MBAYE NTEGURA URUBANZA
Uko iminsi agenda yicuma ni ko ihirima rya RWABUJINDIRI rurya ntiruhage rirushaho kwegereza, kuko ingamburuza bakinzi zizamuvugisha mu rurimi yumva cyane zamaze kwitegura. Namara gushyirwa ku ruhande bizaba byiza kumusobanuza icyamuteye kugambirira kurimbura abanyarwanda ndetse ntatinye no kwirenza abanyamahanga mu


text:
Nubwo bitagikorwa cyane nka mbere, kimwe mu bibazo bikomeye pariki zihura nacyo ni ba rushimusi bahiga inyamaswa cyangwa bakazitega imitego, bigatuma urusobe rw’ibinyabuzima rubanyabuka cyangwa zimwe zikazimira.
Ibyo nibyo byabaye ku ntare zahoze muri Pariki y’Akagera zikaza gucikamo mu 2006, kugeza ubwo Leta yazanagamo izindi mu mwaka wa 2015.
Inyigo iri gukorwa, izagaragaza uburyo drones zakwifashishwa ba rushimusi bakajya batahurwa mbere.
Ni umushinga u Rwanda ruvuga ko ruri kugerageza nyuma y’undi wageragejwe ukanagera ku ntego wo kwifashisha drones mu kugeza amaraso mu bitaro biherereye kure aho bigoye kuyageza mu buryo busanzwe.
Umuyobozi Mukuru Ushinzwe Ishami ry’udushya mu Ikoranabuhanga muri MITEC, Claudette Irere, yabwiye IGIHE ko uyu mushinga mushya bakiri kuwukorera inyigo, bafatanyije n’inzobere.
Yagize ati “Dufite abo twatangiye gukorana. Ni ukureba uko ubugenzuzi bw’amapariki umuntu yabukora neza akoresheje drones. Icya kabiri ni ukureba ukuntu hakoreshwa drones mu kongera umusasuro w’ibiva muri pariki. Hari ahantu henshi abantu batabasha kugera, ni gute twakoresha drones kugira ngo idufashe kubona ibyo bindi tutabona ?.”
Irere yakomeje atangaza ko kubera ko nta kindi gihugu kirakoresha ubwo buryo ku Isi, babanje kureba ibyiza n’ibibi by’ubwo buryo, baramuka basanze harimo inyungu bakabutangiza.
Ati “Hari abantu babikozemo ubushakashatsi bwimbitse gusa ntiwavuga ko hari ikindi gihugu kibikora. Tuzabanza dukore igerageza, ntabwo tuzahita tubitangiza, tuzabanza turebe koko uko igihugu cyunguka.”
Yakomeje agira ati “Nitumara gukora igerageza tukabona ko ari ibintu bikunze kandi bidufitiye akamaro nk’igihugu, tuzabishyiramo imbaraga.”
Ibi bije nyuma y’aho umwaka ushize u Rwanda rwahawe igihembo mpuzamahanga gihabwa abantu cyangwa ibigo byabaye indashyikirwa mu guhanga udushya kizwi nka Index Awards kubera kuba urwa mbere rwatangije drones mu gutwara amaraso.


text:
Testimony-Based Education - Rwanda ni gahunda y’uburezi yashyizweho ku bufatanye bwa USC Shoah Foundation na Aegis Trust, igamije gutanga ubumenyi ku mahoro n’indangagaciro mu mashuri yo mu Rwanda no muzindi gahunda zigisha umuco w’amahoro mu Rwanda.
Iyi gahunda izajya yifashishwa mu guhuza imbaraga za IWitness, agace kamwe mu tugize urubuga nkoranyambaga rwa interineti (cg se murandasi) rwa USC Shoah Foundation, rugaragaraho inkuru 25 zikubiyemo ubuhamya bw’abarokotse Jenoside yakorewe Abatutsi mu Rwanda mu 1994 harimo n’abandi batangabuhamya babonye iyo Jenoside iba mu Rwanda.
Amasomo akubiye muri iyi gahunda azahurizwa ku rubuga nkoranyambaga rwa interineti (cg se murandasi) Aegis Trust igiye gushyiraho rwiswe Ubumuntu mu rwego rwo kwigisha amahoro arambye mu Rwanda.
Abasura uru rubuga bashobora kuhasanga umuyoboro w’amasomo ukubiyemo amashusho y’ ubuhamya, ibikorwa by’inyigisho n’ amasomo yateguwe na Aegis Trust kubufatanye na USC Shoah Foundation.
Aya makuru kandi ashobora kwifashishwa mu guhuza gahunda ya Testimony-Based Education – Rwanda na gahunda yo kwigisha urubyiruko amahoro arambye Aegis Trust isanzwe ifite.
Ibikubiye muri uru rubuga biboneka mu Kinyarwanda no mu Cyongereza. Uru rubuga ruzajya ruhinduka uko inkuru nshya irebana n’iyi gahunda igiyeho.


text:
IMPYISI IZIRA UBUSAMBO BWAYO
Kera kose, impyisi yaziranaga n’abantu, aho inyuze bakayiha induru ngo Bihehe yateye.Umunsi umwe, ijya Ibwami kubaza icyo izira. Igeze yo iravunyisha. Umwami ati: Iryo shyano se rije hano rite. Arongera ati: Nimuyinjize numve ibyo ivuga. Impyisi igeze imbere y’umwami irapfukama, ikoma yombi ibwira Umwami iti: Gahorane Imana Mwami w’Urwanda. Niwowe nyiri iki gihugu. Ingabo zawe ziranzira aho nyuze hose zimpa induru none ndagirango umbarize icyo nzira. Umwami arayisubiza ati: Numva ngo uzira ubusambo bwawe, ngo amatungo magufi yose warayamaze mu gihugu. Impyisi iti: Nyagasani, urwo ni urubwa rwa rubanda. Umwami arayisubiza ati: Niba bakubeshyera, ngiye kukugerageza mbyibonere. Nuko umwami ategeka ko bayihambira mu ruhanga umurizo w’intama ikivirirana amaraso, maze ejo bundi uzagaruke hano ungarukaniye icyo gisembesembe, nzakubwire icyo rubanda ikuziza. N’uko impyisi bayambika igisembesembe ku ruhanga, isezera umwami irataha. Igitirimuka aho itangira kumva amaraso y’igisembesembe ayimanuka kuzuru no mu kanwa, nuko itangira kugenda iyamiraza. Bitinze iricara irigata cya gisembesembe. Ibyo kurigata birangiye iti: Ntacyo nkera, ndabizi urubwa rwa rubanda ntacyizarubuza. Nuko cya gisembesembe iritonda irakirya irakimara. Imaze kurya icyo gisembesembe yumva gusubira Ibwami birangiye, yiyemeza kwishakira ubundi buzima. Impyisi yaratekereje iti: Abantu dupfa ko rya amatungo yabo, none kuva ubu ngiye kureka kurya inyama nige kurya ibitunga abantu.
Nimbimenyera ubwo ntacyo nzaba ngipfa n’abantu, ntibazongera kumbona ngo bakome induru.Ikuvira aho rero, iragenda ifata isuka ihinga umurima w’uburo.Bumaze kwera, irabugesa, irabuskya, ifu yabwo iwuvugamwo umutsima nuko irarya.Itamiye isanga umutsima usa nk’urimwo umusenyi. Igize ngo imire, birayinanira irawucira iti: Iyi ndyo y’abantu irananiye. Bukeye ijya mu gisambu gusoroma utuboga yibwira iti: Utuboga turororshye ntitunanira kutumira nk’umutsima w’uburo.Nuko iragenda irasoroma, irateka irarya.Za mboga zikigera munda, zirayitumbisha, ziyicamwo zirayihita. Impyisi ibibonye iti: Nubundi nirenganyaga, akaboga k’inyama niko kangwa neza.Ikimara kuvuga ibyo, yigira inama yo gusuhuka ishaka icyayitunga.
Impyisi iragenda igera i Bumbogo, ihura n’umushumba w’inyambo z’umwami, iramubwira iti: Niriwe ubusa, nje kukwihambaho, ntituribukiranuke. Umushumba ati: Niba ushaka ibyo urya ngwino nkwereke aho biri naho jyewe nushaka kunsagarira turarwana dukizwe na mbuga.Umushumba ayijya imbere, no mu mpinga y’umusozi, ayereka umubande uteraniyemwo amahene menshi. Nuko impyisi irasutama iti: kariya gasekurume ndagakaraba nkagire itama rimwe nako kariya kabuguma nkikuze. Igiye kumva, yumva induru iravuze ngo: Dore Bihehe bihekura ababyeyi yaduteye. Abahinzi bari mu mirima, bafata amasuka n’imihini baza biruka barayica.Nuko impyisi ibura ityo icyayikiza Ibwami no muri rubanda, izize ubusambo bwayo.
Si jye wahera hahera impyisi.


text:
Abashinwa batekera igihe cyose ku muriro mwinshi, bagaragura kenshi ibiryo biri ku ipanu.Mu bikoni by’abashinwa usanga kenshi abatetsi bavangavanga vuba vuba kuri ayo mapanu yabo ari ku muriro mwinshi cyane, bigatuma ibiryo bishya vuba.
Ntucike intege kubera ibice bitatu byo gutegura iy’ifi, mu byukuri biroroshye, birihuta ndetse n’akarusho ni umwimerere kubera uburyohe bwayo.
Icyitonderwa : fecule y’ibigori (fecule de mais)bavuga hano ntabwo ari ifu y’ibigori, ahubwo ni ubundi bwoko bw’ifu inoze cyane y’umweru itarimo ibiheri. Wayigurira muri za supermarket, ifite igifuniko cy’ubururu n’umuhondo, ,handitseho zesta cyangwa ipaki y’amagarama 250 yanditseho maizena. Muri T2000 bagurisha yo ibikoresho by’ibishinwa harimo niyo fecule y’ibigori.
Ibikoresho
Ibikoresho by’igice cya mbere :
ibiyiko 3 binini by’ifu y’ingano
ibiyiko 3 binini by’ifu ya fecule y’ibigori(maizena)
umunyu muke
ikiyiko 1 kinini cy’amavuta ya soya (soya Gold)cg amavuta y’ibigori
ibiyiko bike by’amazi akonje
amagarama 350-400 y’ifi itarimo amahwa (filet)
dl 1 cg 2 z’amavuta yo gukaranga(gufiritiza)
Ibikoresho by’igice cya kabiri :
Igitunguru 1 kiringaniye wakasemo uduce duto
kokombure(concombre)1,itarimo itubuto wakasemo ibice binini
urunyanya 1 runini rutarimo utubuto wakasemo ibice binini
Ibikoresho by’igice cya gatatu
Ibiyiko 3 binini by’isosi ya soya yorohereje (light soy sauce)
Ibiyiko 3 binini bya vinaigre y’umweru
Ikiyiko kimwe n’igice cy’isukari
urusenda uko ubishaka
Uburyo bwo gutegura
Igice cya mbere :
1.fata isahane ifukuye, uvange ifu y’ifarini, maizena, amazi akonje,umunyu n’ikiyiko 1 cy’amavuta ukore umutsima (pate)
2.kata ifi mu bipande binini bya mpande enye(carre)
3.uvange ifi na ya pate ku buryo ibice byose by’ifi biba biriho pate neza
4.shyushya amavuta cyane ku buryo agatonyanga kamwe k’amazi gatuma ataruka cyane
5.Ushyiremo ifi, uyikarange ku muriro mwinshi mu gihe cy’iminota 10
6.Ureke ifate irange impande zombi nurangiza ushyire ku ruhande
Igice cya 2 :
7.Gabanya amavuta ari ku ipanu usigemo make cyane
8.wongere ushyushye ipanu ku muriro mwinshi ushyiremo ibitunguru wakase ugaragure,wongeremo kokombure(concombre)ukigaragura hamwe n’inyanya
9.hanyuma wongeremo ifi ubishyushye
Igice cya gatatu
9.wongeremo imvange ya soya ,vinegeri(vinaigre),isukari n’urusenda
10.ubivange witonze maze ubirekere ku muriro mwinshi mu gihe cy’umunota 1 gusa
Bigabure bishyushye Ushobora kubirisha umuceri w’umweru.
Marie-Louise Beerling cookery coach
info@madamemarie.nl • 00 250 785 296 033